qundao/data-zh-poetry huggingface dataset:
賦園中所有十首·其八
作者：蘇轍
朝代：宋

牽牛非佳花，走蔓入荒榛。
開花荒榛上，不見細蔓身。
誰翦薄素紗，浸之青藍盆。
水淺浸不盡，下餘一寸銀。
嗟爾脆弱草，豈能凌霜晨。
物性有稟受，安問秋與春。
賦園中所有十首·其六
作者：蘇轍
朝代：宋

室幽來客稀，塵土積不掃。
鄰翁笑我拙，教我種藂草。
經霜斫爲篲，不讓秋竹好。
始生如一毛，張王忽侵道。
鉏耰禁芟斸，愛惜待枯槁。
有用皆勿輕，吾師灌園老。
賦園中所有十首·其四
作者：蘇轍
朝代：宋

堂後病石榴，及時亦開花。
身病花不齊，火候漸已差。
芳心竟未已，新萼綴枯槎。
誰言石榴病，乃久占年華。
鄰家花最盛，早發豈容遮。
殘紅已零落，婀娜子如瓜。
賦豐城劍
作者：蘇轍
朝代：宋

劍氣夜干斗，精誠初莫隔。
全身寄獄戶，隠約還自得。
張雷彼知我，勉爲汝一出。
腰間雜環佩，亦既報之德。
凜凜天地間，要非手中物。
躍入延平水，三日飛霹靂。
出當乘風雷，歸當卧泉石。
千年故穴在，三嘆泉上客。
賦黄鶴樓贈李公擇公擇時知鄂州
作者：蘇轍
朝代：宋

前年見君河之浦，東風吹河沙如霧。
北潭楊柳强知春，樽酒相携終日語。
君家東南風氣清，謫官河壖不稱情。
一麾夏口亦何有，高樓黄鶴慰平生。
荆江洞庭春浪起，漢沔初來入江水。
岸頭南北不相知，惟見風濤湧天地。
巫峽瀟湘萬里船，中流鼓楫四茫然。
高城枕山望如带，華榱照日光流淵。
樓上騷人多古意，坐忘朝市無窮事。
誰道武昌岸下魚，不如建業城邊水。
贈三局能師二絕·其一
作者：蘇轍
朝代：宋

得失從來似偶然，因師聊復問行年。
此生竟墮陰陽數，方信修行力未全。
贈三局能師二絕·其二
作者：蘇轍
朝代：宋

旅食江干秋復春，歸耕未遂不勝貧。
憑師細考何年月，可買山田養病身。
贈凈因臻長老
作者：蘇轍
朝代：宋

十方老僧十年舊，燕坐繩床看奔走。
遠遊新自濟南來，滿身自覺多塵垢。
煖湯百斛勸我浴，驪山衮衮泉傾竇。
明窗困卧百緣絕，此身瑩凈初何有。
清泉自清身自潔，塵垢無生亦無滅。
振衣却起就華堂，老僧相對無言說。
南山采菌軟未乾，西園擷菜寒方茁。
與君飽食更何求，一杯茗粥傾銅葉。
贈史文通奉議二首·其一
作者：蘇轍
朝代：宋

牆北史居士，掛冠心轉閑。
頂開人共怪，神去夜深還。
白雪微侵鬢，丹砂久駐顔。
從君欲問道，何日徑開關。
贈史文通奉議二首·其二
作者：蘇轍
朝代：宋

有叟住東野，畏人希入城。
君時共還往，我欲問修行。
早歲識岩客，近時逢絳生。
真能訪茅屋，屣履試將迎。
贈司空張公安道挽詞三首·其一
作者：蘇轍
朝代：宋

道廣中無競，才高治不煩。
安心本篤靜，憂世亦時言。
壽考同儕盡，經綸故事存。
猶應門下客，微論記根原。
贈司空張公安道挽詞三首·其三
作者：蘇轍
朝代：宋

西蜀識公初，南都從事餘。
一言知我可，久好復誰如。
學術留元嘆，家聲付伯魚。
霜天近生日，聞挽重唏噓。
贈司空張公安道挽詞三首·其二
作者：蘇轍
朝代：宋

孤高出世學，豪邁謫仙人。
早歲猶和俗，中年自識真。
定餘時發照，塵盡四無鄰。
聞道騎箕尾，還應事玉宸。
贈吳子野道人
作者：蘇轍
朝代：宋

食無酒肉腹亦飽，室無妻妾身自好。
世間深重未肯回，達士清虛輒先了。
眼看鴻鵠薄雲漢，長笑駑駘安棧皂。
腹中夜氣何郁郁，海底朝陽常杲杲。
一廛不顧舊山深，萬里來看故人老。
空車獨載王陽橐，遠遊屢食安期棗。
東州相逢真邂逅，南國思歸又驚矯。
道成若見王方平，背癢莫念麻姑爪。
贈寫真李道士
作者：蘇轍
朝代：宋

君不見景靈六殿圖功臣，進賢大羽東西陳。
能令將相長在世，自古獨有曹將軍。
嵩高李師掉頭笑，自言弄筆通前身。
百年遺像誰復識，滿朝冠劍多偉人。
據鞍一見心有得，臨窗相對疑通神。
十年江海鬚半脫，歸來俯仰慚簪紳。
一揮七尺倚牆立，客來顧我誠似君。
金章紫綬本非有，綠蓑黄篛甘長貧。
如何畫作白衣老，置之茅屋全吾真。
贈德仲
作者：蘇轍
朝代：宋

我昔見子京邑時，鬚髮如漆無一絲。
今年相見潁昌市，霜雪滿面知爲誰。
故人分散隔生死，孑然惟以影自隨。
憐子肝心如鐵石，昔所謂可今不移。
世間取舍竟誰是，惟有古佛終難欺。
嗟哉我自不知子，意子清凈持律師。
忽然微笑不言語，袖中錦繡開新詩。
可憐相識二十載，終日對面初不知。
蚌含明珠不肯吐，暗行沙底藏光輝。
蚌爲身計良可耳，旁人不悟寧非嗤。
贈提刑賈司門青
作者：蘇轍
朝代：宋

前年乘舟護南河，宛丘官舍酣且歌。
去年持節憂犴獄，驅車道路日不足。
今年春風塵土黄，遠赴三州議繇役。
天子憂民法令新，整齊百事無閑人。
苗耘髮櫛何時已，回首昔遊如夢寐。
區區學舍曾未知，春晚日長唯有睡。
才智有餘安得閑，疏慵顧我自當然。
喜君未忘太平事，獨稱赦書旌孝子。
贈方子明道人
作者：蘇轍
朝代：宋

水銀成銀利十倍，丹砂爲金世無對。
此人靳術不肯傳，闔戶泥牆畏天戒。
今子何爲與我言，人生貧富寧非天。
鉗鎚橐籥枉心力，虀鹽布被隨因緣。
我來江西晚聞道，一言契我心所好。
廓然正若太虛空，平生伎倆都除掃。
子言舊事凈慈師，未斷有爲非凈慈。
此術要將救饑耳，人人有命何憂饑。
贈景福順長老二首·其一
作者：蘇轍
朝代：宋

屈指江西老，多言劍外人。
身心已無著，鄉黨漫相親。
竄逐知何取，周旋意甚真。
仍將大雷雨，一洗百生塵。
贈景福順長老二首·其二
作者：蘇轍
朝代：宋

念昔先君子，南遊四十年。
相看順老在，想見訥師賢。
歲曆風輪轉，禪心海月圓。
常情計延促，無語對潸然。
贈李簡夫司封
作者：蘇轍
朝代：宋

平生談笑接諸公，歸老身心著苦空。
往事少能陪晤語，新詩時喜挹清風。
形骸摩詰羸偏健，筆札西臺晚更工。
笑我壯年常苦病，異時何以作衰翁。
贈杭僧道潛
作者：蘇轍
朝代：宋

月中依松鶴，露下抱葉蟬。
賦形已孤潔，發響仍清圓。
潛師本江海，浪迹遊市廛。
髭長不能剪，衲壞聊復穿。
瘦骨見圖畫，禪心離攀緣。
出言可人意，一一皆自然。
問師藏何深，不與世俗傳。
舊識髯學士，復從璉耆年。
塵埃既脫落，文彩自精鮮。
落落社中人，如我亦有旃。
奈何一相見，撫卷坐長嘆。
歸去勿復言，山林信多賢。
贈王復處士
作者：蘇轍
朝代：宋

候潮門外王居士，平昔交遊遍海涯。
本種杉松爲老計，晚將亭榭付鄰家。
爲生有道終安隠，好事來遊空嘆嗟。
猶有東坡舊詩卷，忻然對客展龍蛇。
贈石臺問長老二絕·其一
作者：蘇轍
朝代：宋

法達曾經見老盧，半生勤苦一朝虛。
心通口誦方無礙，笑把吳鸞細字書。
贈石臺問長老二絕·其二
作者：蘇轍
朝代：宋

蒲團布衲一繩床，心地虛明睡自亡。
長伴空中月天子，東方行道到西方。
贈致仕王景純寺丞
作者：蘇轍
朝代：宋

灊山隠君七十四，紺瞳綠髮初謝事。
腹中靈液變丹砂，江上幽居連福地。
彭城爲我住三日，明月滿船同一醉。
丹書細字口傳訣，顧我沉迷真棄耳。
年來四十髮蒼蒼，始欲求方救憔悴。
它年若訪灊山居，慎勿逃人改名字。
贈蔡駜居士
作者：蘇轍
朝代：宋

結茅汝上只三間，種稻城西僅一廛。
梅老外生詩律在，秀公弟子佛心傳。
埋盆疊石常幽坐，留客開樽輒醉眠。
聞道鄰僧乞米送，時無韓子定誰憐。
贈醫僧善正
作者：蘇轍
朝代：宋

老怯江邊瘴癘鄉，城東時喜到公房。
歷言五藏如經眼，欲去三彭自有方。
身厭遠遊安靜默，術因多病更深長。
時時爲我談尊宿，曾入南公古道場。
贈醫僧鑒清二絕·其一
作者：蘇轍
朝代：宋

肘後醫方老更精，鬚眉白盡氣彌清。
只應救病能無病，豈是平生學養生。
贈醫僧鑒清二絕·其二
作者：蘇轍
朝代：宋

門人久作開堂老，庭檜看成合抱圍。
他日浴堂歸洗背，回頭還解放光輝。
贈馬正卿秀才
作者：蘇轍
朝代：宋

男兒生可憐，赤手空腹無一錢。
死喪三世委平地，骨肉不得歸黄泉。
徒行乞丐買墳墓，冠幘破敗衣履穿。
矯然未肯妄求取，耻以不義藏其先。
辛勤直使行路泣，六親不信相尤愆。
問人何罪窮至此，人不敢尤其怨天。
孝慈未省鬼神惡，兄弟寧有木石頑。
善人自古有不遇，力行不廢良謂賢。
赤壁懷古
作者：蘇轍
朝代：宋

新破荆州得水軍，鼓行夏口氣如雲。
千艘已共長江嶮，百勝安知赤壁焚。
觜距方强要一鬥，君臣已定勢三分。
古來伐國須觀釁，意突成功所未聞。
趙少師自南都訪歐陽少師於潁州留西湖久之作詩獻歐陽公
作者：蘇轍
朝代：宋

公居潁水上，德與潁水清。
身閑道轉勝，內足無復營。
平昔富交遊，開門坐常盈。
退居萬事樂，獨恨無友生。
汝潁亦多士，後來非老成。
趙公平生舊，情好均弟兄。
少年結意氣，晚歲齊功名。
携手踐廊廟，躡足辭鈞衡。
徜徉里閭間，脫略世俗縈。
興來忽命駕，一往千里輕。
白髮儼相映，元勳各崢嶸。
人生會面難，此會有餘情。
遨遊西湖中，仲夏草木榮。
壺觴列四坐，歌舞羅前楹。
畫舫極沿泝，肩輿並逢迎。
棹進鳬鴨亂，樂作蟲魚驚。
近寺駢履迹，高臺吹笑聲。
往事語京洛，餘歡發吟賡。
拳拳主人厚，款款來客誠。
此樂有時盡，此好何由傾。
踏藕
作者：蘇轍
朝代：宋

春湖柳色黄，宿藕凍猶僵。
翻沼龍蛇動，撐船牙角長。
清泉浴泥滓，粲齒碎冰霜。
莫使新梢盡，炎風翠蓋凉。
蹇師嵩山圖
作者：蘇轍
朝代：宋

峻極登高二十年，汝州回望一依然。
君行亦是高秋後，試覓神清古洞天。
車浮
作者：蘇轍
朝代：宋

寒魚得汕便爲家，兩兩方舟載小車。
謀食旋遭芳餌誤，求安仍值積薪遮。
情存未免人先得，欲盡要令物莫加。
身似虛舟任千里，世間何處有罦罝。
辛丑除日寄子瞻
作者：蘇轍
朝代：宋

一歲不復居，一日安足惜。
人心畏增年，對酒語終夕。
夜長書室幽，燈燭明照席。
盤飧雜梁楚，羊炙錯魚腊。
庖人饌雞兔，家味宛如昔。
有懷岐山下，展轉不能釋。
念同去閭里，此節三已失。
初來寄荆渚，魚雁賤宜客。
楚人重歲時，爆竹鳴磔磔。
新春始涉五，田凍未生麥。
相携歷唐許，花柳漸牙拆。
居梁不耐貧，投杞避糠覈。
城南庠齋靜，終歲守墳籍。
酒酸未嘗飲，牛美每共炙。
謂言從明年，此會可懸射。
同爲洛中吏，相去不盈尺。
濁醪幸分季，新筍可餉伯。
巑巑嵩山美，漾漾洛水碧。
官閑得相從，春野玩朝日。
安知書閤下，羣子並遭馘。
偶成一朝榮，遂使千里隔。
何年相會歡，逢節勿輕擲。
辭靈惠廟歸過新興院書其屋壁
作者：蘇轍
朝代：宋

來時稻葉針鋒細，去日黄花黍粒粗。
久病終慚多敝政，豐年猶喜慰耕夫。
青山片片添紅葉，淥水星星照白鬚。
東觀校讎非老事，眼昏那復競鉛朱。
迎寄王適
作者：蘇轍
朝代：宋

投竄千山恨不深，扁舟夏涉氣如烝。
重來疋馬君何事，歸去飛鴻我未能。
養氣經年惟脫粟，讀書終夜有寒燈。
安心且作衰慵伴，海底鯤魚會化鵬。
追和張公安道贈別絕句
作者：蘇轍
朝代：宋

少年便識成都尹，中歲仍爲幕下賓。
待我江西徐孺子，一生知己有斯人。
追尊皇太后挽詞二首·其一
作者：蘇轍
朝代：宋

月缺年何久，龍飛事一新。
追崇名號正，同袝禮容均。
鳳翣低迎日，龍輴細起塵。
都人知舜孝，擁紼盡霑巾。
追尊皇太后挽詞二首·其二
作者：蘇轍
朝代：宋

德美鍾岐嶷，榮華倍感傷。
一時朝野恨，百世本支長。
出祖悲無憾，因山儉有光。
他年過嵩洛，望拜裕陵旁。
送交代劉莘老
作者：蘇轍
朝代：宋

建元一二間，多士四方至。
翩翩下鴻鵠，一一抱經緯。
功名更唯諾，爵祿相饋遺。
縱橫聖賢業，磊落君臣意。
慷慨魯諸生，雍容古君子。
扶摇雲漢上，睥睨千萬里。
入臺霜凜然，不肯下詞氣。
失足青冥中，投命江湖裏。
區區留都客，矯矯當世士。
空使往來人，嘆息更相指。
我生本羈孤，無食强爲吏。
褰裳避塗泥，十載守憔悴。
逝將老茅屋，何幸繼前軌。
念君今尚然，顧我真當爾。
百年同一夢，窮達浪憂喜。
有酒慰離愁，貧賤非君耻。
送任師中通判黄州
作者：蘇轍
朝代：宋

一別都門今五年，劇談精壯故依然。
厭居巴蜀千山底，决住荆河十頃田。
老去功名無意取，身閑詩筆更能專。
黄州無事聊須飲，世俗方今自足賢。
送余京同年兄通判嵐州
作者：蘇轍
朝代：宋

矯矯吳越士，遠爲并代行。
寒暄雖云異，慷慨慰平生。
我昔在濟南，君時事淄青。
連年食羊炙，便欲忘蓴羹。
問君棄鄉國，何似敝屣輕。
丈夫事所志，歸去無田耕。
閑官少愧耻，教子終餘齡。
定心養浩氣，閉目收元精。
此志我亦然，偶與長者并。
會合不可期，未易夸者評。
送侄邁赴河間令
作者：蘇轍
朝代：宋

老去那堪用，恩深未敢歸。
誰能告民病，一一指吾非。
爾赴河間治，無嫌野老譏。
仍將尺書報，勿復問從違。
送傅宏著作歸覲待觀城闕
作者：蘇轍
朝代：宋

膠西前輩鄭康成，千載遺風及後生。
舊學詩書儒術富，兼通法律吏能精。
還家綵服頻爲壽，得邑河壖喜有兵。
民事近來多迫促，弦歌聊試武城聲。
送元老西歸
作者：蘇轍
朝代：宋

晝錦西歸及早秋，十年太學爲親留。
讀詩俛就當年說，答策甘從下第收。
莫嫌簿領妨爲學，從此文章始自由。
家有吏師遺躅在，當令耆舊識風流。
送劉道原學士歸南康
作者：蘇轍
朝代：宋

大川傾流萬物俱，根旋脚脫爭奔徂。
流萍斷梗誰復數，長林巨石曾須臾。
軒昂顛倒唯恐後，嗟子何獨强根株。
三年一語未嘗屈，擬學文舉驚當塗。
心知勢力非汝敵，獨恐清議無遺餘。
扁舟歲晚告歸覲，家膳欲及羞蓴鱸。
隠居高節世所尚，掛冠早歲還州閭。
紛紜世事不著耳，得失豈復分錙銖。
投身固已陷泥滓，獨立未免遭霑濡。
君歸左右識高趣，牛毛細數分賢愚。
送劉長清敏
作者：蘇轍
朝代：宋

汝州太守卧病年，亹亹猶復能清言。
平生雄辯嗟不見，風流尚有曹州存。
歷下東遊少相識，歡喜聞君在西邑。
舊知兄弟無凡儔，相逢一笑開顔色。
三年政令如牛毛，思歸南畝皆蓬蒿。
羨君飲酒動論斗，引觥向口收狂潮。
醉後胸中百無有，偃然嘯傲傾朋曹。
中朝卿士足官府，君歸何處狂歌謠。
送千之侄西歸
作者：蘇轍
朝代：宋

京洛東遊歲月深，相逢初喜解微吟。
夢中助我生池草，別後同誰飲竹林。
文字承家憐女在，風流似舅慰人心。
便將格律傳諸弟，王謝諸人無古今。
送吳思道道人歸吳興二絕·其一
作者：蘇轍
朝代：宋

一去吳興十五年，東歸父老幾人存。
惠山唯有錢夫子，一寸閒田曉日暾。
送吳思道道人歸吳興二絕·其二
作者：蘇轍
朝代：宋

遨遊海上冀逢人，宴坐山中長閉門。
去住只今誰定是，相逢一笑各無言。
送呂希道少卿知滁州
作者：蘇轍
朝代：宋

長怪名卿亦坐曹，忽乘五馬列旌旄。
才多莫厭官無事，郡小不妨名自高。
庶子定應牽賦咏，醉翁聊復繼遊遨。
試尋苦戰清流下，要識經綸帝業勞。
送呂由庚推官得替還洛中二首·其一
作者：蘇轍
朝代：宋

君家相國舊元勛，凜凜中丞繼後塵。
談笑二年同幕府，風流一倍愈它人。
南都去後少佳客，西洛歸來多老臣。
我亦宦游無久意，它年松竹許相鄰。
送呂由庚推官得替還洛中二首·其二
作者：蘇轍
朝代：宋

洛水留人一向乾，雪泥溢路十分寒。
送行我豈無樽酒，多難君知久鮮歡。
回首祇應憐老病，凌風爭看試輕翰。
到家定見嵩陽老，問我衰遲未解官。
送周思道朝議歸守漢州三絕·其一
作者：蘇轍
朝代：宋

早緣民事失茶官，解印重來十二年。
美惡一周還自復，始知東里解言天。
送周思道朝議歸守漢州三絕·其三
作者：蘇轍
朝代：宋

酒壓郫筒憶舊酤，花傳丘老出新圖。
此行真勝成都尹，直爲房公百頃湖。
送周思道朝議歸守漢州三絕·其二
作者：蘇轍
朝代：宋

梓漢東西甲乙州，同時父子兩諸侯。
它年我作西歸計，兄弟還能得此不。
送周正孺自考功郎中歸守梓潼兼簡呂元鈞三絕·其一
作者：蘇轍
朝代：宋

白髮熙寧老諍臣，凜然心膽大於身。
吾儕坐看馮唐去，誰起雲中廢棄人。
送周正孺自考功郎中歸守梓潼兼簡呂元鈞三絕·其三
作者：蘇轍
朝代：宋

東道如聞近稍安，乘驄按部凜生寒。
忽逢太守能相下，俱是從來言事官。
送周正孺自考功郎中歸守梓潼兼簡呂元鈞三絕·其二
作者：蘇轍
朝代：宋

十年符竹守吾州，故吏相逢嘲土牛。
毋謂徐公不堪用，諸人自與世沉浮。
送唐覲
作者：蘇轍
朝代：宋

溪上幽居少四鄰，西家幸有著書人。
經年食菜誰憐瘦，終日題詩自不貧。
身在江湖釣竿地，心馳蘭會戰車塵。
此行便有飛騰處，笑殺年來老病身。
送姜司馬
作者：蘇轍
朝代：宋

七歲立談明主前，江湖晚節弄漁船。
鬥鷄誰識城東老，喪馬方知塞上賢。
生計未成歸去咏，草書時發醉中顛。
當年不解看齊物，氣踴如山誰見憐。
送家安國赴成都教授三絕·其一
作者：蘇轍
朝代：宋

城西社下老劉君，春服舞雩今幾人。
白髮弟兄驚我在，喜君游宦亦天倫。
送家安國赴成都教授三絕·其三
作者：蘇轍
朝代：宋

石室多年款志平，新書久溷里中生。
遣師今見朝廷意，文律還應似兩京。
送家安國赴成都教授三絕·其二
作者：蘇轍
朝代：宋

垂白相逢四十年，猖狂情味老俱闌。
論兵頓似前賢語，莫作當年故目看。
送家定國同年赴永康掾
作者：蘇轍
朝代：宋

清慎岷山掾，登科已七年。
迎親就魚稻，爲吏擇林泉。
去騎關中熱，歸心沫水鮮。
官閑幸可樂，記買鷓鴣煎。
送家定國朝奉西歸
作者：蘇轍
朝代：宋

我懷同門友，勢如曉天星。
老去髮垂素，隠居山更青。
退翁聯科第，俯仰三十齡。
仕官守鄉國，出入奉家庭。
鵠鷺性本靜，芷蘭深自馨。
新詩得高趣，衆耳昏未聽。
笑我老憂患，奔走如流萍。
冠裳强包裹，齒髮坐凋零。
晚春首歸路，朱轓照長亭。
縣令迎使君，綵服導輜軿。
長嘆或垂涕，平反知有令。
此樂我已亡，雖達終不寧。
送將官歐育之徐州
作者：蘇轍
朝代：宋

輕衫駿馬走春風，未識彭城氣象雄。
青山只在白門外，明月盡屬黄樓中。
五斗濁醪消永日，一雙鳴鏑戲晴空。
歸來笑殺幕府客，閉戶看書滴滴窮。
送張公安道南都留臺
作者：蘇轍
朝代：宋

識公歲已深，從公非一日。
仰公如重雲，庇我貧賤迹。
公歸無留意，我處念平昔。
少年喜文字，東行始觀國。
成都多遊士，投謁密如櫛。
紛然衆人中，顧我好顔色。
猖狂感一遇，邂逅登仕籍。
爾來十六年，鬢髮就衰白。
謀身日已謬，處世復何益。
從來學俎豆，漸老信典冊。
自知百不堪，偶未三見黜。
譬如溝中斷，誰復强收拾。
高懷絕塵土，舊好等金石。
庠齋幸無事，樽俎奉清適。
居然遠憂患，况復取矜式。
汪洋際海深，淡泊朱弦直。
狥時非所安，歸去亦何失。
道存尚可卷，功成古難必。
還尋赤松子，獨就丹砂術。
恨無二頃田，伴公老蓬蓽。
送張唐英監閬州稅
作者：蘇轍
朝代：宋

閬中雖近蜀，監稅本閑官。
豈足淹賢俊，聊應長羽翰。
讀書心健否，答策意何闌。
未可厭畋獵，田中有走貆。
送張師道楊壽祺二同年
作者：蘇轍
朝代：宋

故國多賢俊，登科並弟兄。
重來舊游處，兩見近題名。
冉冉須堪把，駸駸歲可驚。
孤轅已南向，疋馬復西征。
入峽猿應苦，還荆雁已鳴。
喜從元帥幕，官職漸崢嶸。
送張恕朝奉南京簽判二首·其一
作者：蘇轍
朝代：宋

楚蟹吳柑初著霜，梁園官酒試羔羊。
老如計相非無齒，清似留侯未却糧。
杖屨稍通賓客過，殽蔬要遣子孫嘗。
詔書委曲如公意，幕府新除朱紱郎。
送張恕朝奉南京簽判二首·其二
作者：蘇轍
朝代：宋

朱紱還家罷倚門，留都無事最宜親。
下車趨走驚鄰舍，决獄平反慰老人。
相見只今多邂逅，舊遊他日半埃塵。
何年重起扁舟興，會作東湖十日賓。
送張正彥法曹
作者：蘇轍
朝代：宋

憶見君兄弟，相携謁侍郎。
通經誇早歲，落筆盡成章。
試劇何輕銳，當官便激昂。
三年知力竭，大府覺才長。
知已未如格，歸貲纔滿囊。
舊書還讀否，師說近凄凉。
送戴朝議歸蜀中
作者：蘇轍
朝代：宋

岷山招我早歸來，劍閣橫空未易回。
北叟忽驚鶗鴂晚，西轅欲及海棠開。
避仇賦客親耕耒，因亂詩翁著酒杯。
但愛江山無一事，爲言父老莫相猜。
送排保甲陳祐甫
作者：蘇轍
朝代：宋

我生本西南，爲學慕齊魯。
從事東諸侯，結綬濟南府。
誰言到官舍，旱氣裂后土。
饑饉費囷倉，剽奪驚桴鼓。
緬焉禮義邦，憂作流亡聚。
君來正此時，王事最勤苦。
驅馳黄塵中，勸說野田父。
穰穰百萬家，一一連什伍。
政令當及期，田閭貴安堵。
歸乘忽言西，劬勞共誰語。
送提刑孫頎少卿移湖北轉運
作者：蘇轍
朝代：宋

持節憂邦刑，職業已自簡。
下車攝留都，談笑事亦辦。
開軒揖佳客，退食事書卷。
爲政曾幾何，清風自無限。
官居歲月迫，歸念湖湘遠。
依依東軒竹，凜凜故人面。
詔書遂公私，使節許新換。
舊治行當經，家山企可見。
宦遊得鄉國，勞苦顧猶願。
歸旆正滂洋，行輈豈容緩。
送文太師致仕還洛三首·其一
作者：蘇轍
朝代：宋

國老無心豈爲身，五年朝謁慰簪紳。
元臣事業通三世，舊將威名服四鄰。
遍閱後生真有道，欲談前事恐無人。
比公惟有凌雲檜，歲歲何妨雨露新。
送文太師致仕還洛三首·其三
作者：蘇轍
朝代：宋

西都風物漢唐餘，天作溪山養退居。
盈尺好花扶几杖，拂天修竹倚庭除。
白頭伴侶誰猶健，率意壺飧久已疏。
我欲試求三畝宅，從公它日賦歸歟。
送文太師致仕還洛三首·其二
作者：蘇轍
朝代：宋

齊魯元勳古太師，寂寥千載恐無之。
昔歸蹔縮經邦手，復起還當問道時。
入謁何曾須掖侍，到家依舊擁旌麾。
孔公靈壽固應在，秋晚香山訪佛祠。
送文與可知湖州
作者：蘇轍
朝代：宋

連持梁洋印，久作溪山主。
深知爲郡樂，但畏買茶苦。
來歸天祿閣，坐守登聞鼓。
九重未明入，百辟盈庭舞。
城南獨歸卧，心事誰當語。
舊聞吳興勝，試問天公取。
家貧橐裝盡，歲莫輕帆舉。
苕溪凈多石，弁嶺瘦無土。
湖藕雪冰絲，山茶潑牛乳。
香粳飯玉粒，鮮鯽鱠紅縷。
宮開水精潔，人寄畫屏住。
俗吏自難堪，詩翁正當與。
從來思清絕，况乃病新愈。
團團肘後丹，暠暠胸中素。
高卧鎮夸俗，清談靜煩訴。
應笑杜紫微，湖亭但狂顧。
送施歷城辯歸常州
作者：蘇轍
朝代：宋

高人不受塵土侵，三年浙江藏何深。
久閑物理有相復，歷城官事森成林。
乘時斂散逐十二，鞭撻逋負徒哀矜。
一杯相屬未嘗得，百畝歸去將安能。
潛逃雖出知者後，黽勉尚見仁人心。
歸期忽告三月尾，强留不顧千黄金。
河豚雖過鱸鱖在，粳稻正插風雨淫。
酒肴勞苦罄鄰里，期會迫隘思僚朋。
山川吳越我所愛，扁舟佗日要追尋。
滯留未用便相詫，半年歲月行駸駸。
送李憲司理還新喻
作者：蘇轍
朝代：宋

采芹芹已老，浴沂沂尚寒。
蒯緱長嘆息，苜蓿正闌干。
黄卷忘憂易，青衫行路難。
歸耕未有計，且復調閑官。
送李昭敘移黎陽都監歸洛省親
作者：蘇轍
朝代：宋

與君非舊識，傾蓋便相親。
共事林泉郡，忘歸南北人。
煮茶流水曲，載酒後湖滣。
未覺遊從厭，空驚別恨新。
瀕河今重地，知己舊元臣。
洛下聞鷄犬，家書不浹旬。
西還倚門罷，北渡羽書頻。
忠孝傳家事，風流待一振。
送李誠之知瀛州
作者：蘇轍
朝代：宋

少年學詩書，晚歲探至道。
豈伊封疆臣，乃是廊廟寶。
苦恨富貴遲，聲名得空早。
憶惟西羌桀，始建元戎纛。
恩威炳朝日，號令靡秋草。
功勳不容究，孤高易摧倒。
歸來易三邦，但養胸中顥。
寧知北邊將，還須用耆老。
春風吹旌旆，先聲遍城堡。
往事安足懲，遺黎待公保。
送李鈞郎中
作者：蘇轍
朝代：宋

君家毗陵本江南，雖爲浙西終未甘。
風流秀發自不減，氣質渾樸猶中含。
敲榜滿前但長嘯，簿書堆案常清談。
湖中往往載畫舫，竹下小小開茅庵。
歌吟仿佛類騷雅，導引委曲師彭聃。
新茶潑乳睡方覺，淥酒傾水醒復酣。
一朝揮手去不顧，使我把袂心難堪。
扁舟水涸費牽挽，瘦馬雪凍憂朝參。
一官來往似秋燕，薄俸包裹如春蠶。
東南乞麾尚可得，白首誰念家無甔。
送杜介歸揚州
作者：蘇轍
朝代：宋

揚州繁麗非前世，城郭蕭條却古風。
尚有花畦春雨後，不妨水調月明中。
東都甲第非嫌汝，北牖羲皇自屬翁。
清洛放船經月事，急先鶗鴂繞芳叢。
送林子中安厚卿二學士奉使高麗二首·其一
作者：蘇轍
朝代：宋

東夷從古慕中華，萬里梯航今一家。
夜靜雙星先渡海，風高八月自還槎。
魚龍定亦知忠信，象譯何勞較齒牙。
屈指歸來應自笑，手持玉帛賜天涯。
送林子中安厚卿二學士奉使高麗二首·其二
作者：蘇轍
朝代：宋

官是蓬萊海上仙，此行聊復看桑田。
鯤移鵬徙秋帆健，潮闊天低曉日鮮。
平地誰言無嶮岨，仁人何處不安全。
但將美酒盈船去，多作新詩異域傳。
送柳子玉
作者：蘇轍
朝代：宋

柳侯白首郎，風格終近古。
舊游日零落，新輩誰與伍。
人情逐時好，變化無定主。
試看近時人，相教蹈規矩。
行身劇孔孟，稱道皆舜禹。
但求免譏評，豈顧愁肺腑。
坐令不羈士，舉足遭網罟。
緬懷我生初，遺俗尚目睹。
中庸雖已亡，比近則猶愈。
老成慎趨好，後生守淳魯。
豈效相謾欺，衒牛沽馬脯。
過惡酒色間，可罪非可惡。
譬如嵇與阮，心迹豈深蠹。
京師逢柳侯，往事能歷數。
嘆息子美賢，相與實舊故。
至今存篇章，醉墨龍蛇舞。
斯人今苟在，亦恐終囚虜。
惜哉時論隘，安置失處所。
一麾寄河壖，垂老幸有土。
世俗安足論，且盡杯中醑。
送梁交之徐州
作者：蘇轍
朝代：宋

湖水清且深，新荷半猶卷。
未見紅妝窈窕娘，先排翠羽參差扇。
水面風生人未知，欹傾俯仰長先見。
岸上遊人莫不歸，清香入袖凉吹面。
投壺擊鞠綠楊陰，共盡清樽食白飯。
坐中飛將忽先起，輕衫出試彭門遠。
百步洪西白浪翻，戲馬臺南雲岫滿。
江山雄麗信宜人，風流孰似梁王苑。
送梁交供知莫州
作者：蘇轍
朝代：宋

猛士當令守四方，中原諸將近相望。
一樽度日空閒暇，千騎臨邊自激昂。
談笑定先降虜使，詩書仍得靖戎行。
君看宿將何承矩，安用摧鋒百戰場。
送楊孟容朝奉西歸
作者：蘇轍
朝代：宋

三十始去家，四十初南遷。
五十復還朝，白髮正紛然。
故人從西來，鞍馬何聯翩。
握手得一笑，喜我猶生全。
別離多憂患，夢覺非因緣。
惟餘歸耕計，粗有山下田。
久糜太倉粟，空愧鄉黨賢。
老兄富治行，令德齊高年。
幸此民事清，未厭軍壘偏。
父老携壺漿，稚子迎道邊。
應有故相識，問我何當旋。
君恩閔衰病，歸駕行將鞭。
送楊騰山人
作者：蘇轍
朝代：宋

胸中萬卷書，不如一囊錢。
不見楊夫子，歲晚走道邊。
夜歸空床卧，兩手摩涌泉。
窗前雪花落，真火中自然。
渙然發微潤，飛上崑崙顛。
霏霏雨甘露，稍稍流丹田。
閉目內自視，色如黄金妍。
至陽不獨凝，當與純陰堅。
一窮百不遂，此事終無緣。
君看抱朴子，共推古神仙。
無錢買丹砂，遺恨盈塵編。
歸去守茅屋，道成要有年。
送歐陽辯
作者：蘇轍
朝代：宋

我年十九識君翁，鬚髮白盡顴頰紅。
奇姿雲卷出翠阜，高論河决生清風。
我時少年豈知道，因緣父兄願承教。
文章疏略未足云，舉止猖狂空自笑。
公家多士如牛毛，揚眉抵掌氣相高。
下客逡巡愧知己，流枿低昂隨所遭。
却來京洛三十載，重到公家二君在。
伯亡仲逝無由追，淚落數行心破碎。
京城東西正十里，雨落泥深旱塵起。
衣冠纏繞類春蠶，一歲相從知有幾。
去年叔爲尚書郎，家傳舊業行有望。
今年季作澶淵吏，米鹽騷屑何當起。
前輩今無一二存，後來幸有風流似。
黄河西行淤沒屋，桑柘如雲麥禾熟。
年豐事少似宜君，飽讀遺書心亦足。
送毛君致仕還鄉
作者：蘇轍
朝代：宋

古人避世事，豈問家有無。
但言鴻鵠性，不受樊籠拘。
公家昔盛時，阡陌連三衢。
倉廩濟寒餓，婚嫁營羈孤。
千金赴高義，脫手曾須臾。
晚爲二千石，得不償所逋。
撫掌不復言，但以文字娛。
我恨見公遲，冉冉垂霜鬚。
高吟看落筆，劇飲驚倒壺。
負罪不自知，適意忘憂虞。
忽聞叩天閽，言旋故山廬。
朋友不及謀，親戚亦驚呼。
人生各有意，何暇問俗徒。
嗟我好奇節，嘆公真丈夫。
天高片帆遠，目斷清風徂。
惟應東宮保，迎笑相携扶。
送毛滂齋郎
作者：蘇轍
朝代：宋

先志承顔善養親，束裝騎馬試爲臣。
酒腸天予渾無敵，詩律家傳便出人。
擁鼻高吟方自得，折腰奔走漸勞神。
歸來一笑須勤取，花發陳吳二月春。
送王宗望郎中赴河東漕
作者：蘇轍
朝代：宋

春初戎馬掠河壖，屬國倉皇不解鞍。
未免驅民餽邊食，旋聞奉使輟郎官。
年高轉覺精神勝，慮穩要令事業安。
持節近看葱嶺雪，擁裘應慣雁門寒。
送王廷老朝散知虢州
作者：蘇轍
朝代：宋

滿腹貯精神，觸手會衆理。
一廢十五年，直坐才多爾。
我昔遊宋城，憶始識君子。
簿書填丘山，賓客亂峰螘。
出尋城下宅，屢屣床前履。
清談如鋸木，落屑紛相委。
解頤自有樂，置酒姑且止。
逡巡破黄封，婉娩歌皓齒。
風高熊正白，霜落蟹初紫。
夜闌意未厭，河斜客忘起。
歸來笑僮僕，熟醉未曾爾。
江湖一流蕩，歡意日頹弛。
西還經舊遊，相逢值新喜。
詔催西州牧，門有朱轓柅。
都城挽不住，山賊近方侈。
提刀索崖谷，援桴動閭里。
居家百無與，王事非有己。
何日却休官，復飲梁王市。
送王恪郎中知襄州
作者：蘇轍
朝代：宋

魏公德業冠當年，汝守威名竦漢邊。
將相傳家俱未遠，子孫到處各推賢。
風流最喜君真似，符竹連分政得專。
峴首重尋碑墮淚，習池還指客橫鞭。
逃亡已覺依劉表，寒俊應須禮浩然。
當有郡人知古意，攔街齊唱接籬篇。
送王璋長官赴真定孫和甫辟書
作者：蘇轍
朝代：宋

昔年旅南服，始識王荆州。
威動千里肅，恩寬行客留。
從容見少子，風采傾凡儔。
溫然吐詞氣，已覺清且修。
不見十五年，相逢話百憂。
青衫走塵土，白髮各滿頭。
新棄東海邑，願從北諸侯。
北鄙事方夥，饑饉連戈矛。
盟好未可輕，念當事懷柔。
主將今老成，勉盡良計籌。
送王適徐州赴舉
作者：蘇轍
朝代：宋

送別江南春雨淫，北方誰是子知音。
性如白玉燒猶冷，文似朱弦叩愈深。
萬里同舟寬老病，一杯分袂發悲吟。
明年榜上看名姓，楊柳春風正似今。
送王震給事知蔡州
作者：蘇轍
朝代：宋

朝廷入忘返，冠蓋如雲屯。
賢哉貴公子，獨以民社言。
西臺出命書，落筆波濤翻。
東臺典封駁，坐惜日月奔。
試劇得上蔡，高卧强東藩。
旱歲獨多麥，時雨如傾盆。
鈴軒省鞭抶，幕府多壺樽。
逡巡文字樂，斥去簿領煩。
賜環行當至，坐席恐未溫。
三槐日成陰，富貴屬曾孫。
送王鞏之徐州
作者：蘇轍
朝代：宋

遨遊公卿間，結交非不足。
高秋遠行邁，黄泥沒馬腹。
問君胡爲爾，笑指籬間菊。
故人彭城守，久作中朝逐。
詩書自娛戲，樽俎當誰屬。
相望鶴頸引，欲往龜頭縮。
前期失不遂，浪語頻遭督。
黄樓適已就，白酒行亦熟。
登高暢遠情，戲馬有前躅。
篇章雜笑語，行草爛盈幅。
歸來貯篋笥，把玩比金玉。
吾兄別我久，憂患欲誰告。
孤高多風霆，彈射畏顛覆。
白頭日益新，歲寒喜君獨。
紛紛衆草中，冉冉凌霜竹。
恨我閉籠樊，無由託君轂。
送王鞏兼簡都尉王詵
作者：蘇轍
朝代：宋

可憐杜老貧無食，杖藜曉入春泥濕。
諸家厭客頻惱人，往往閉門不得入。
我今貧與此老同，交遊冷落誰相容。
幸君在此足遊衍，終日騎馬西復東。
送君仍令君置酒，如此貧交世安有。
君歸速語王武子，因君回船置十斗。
送琳長老還大明山
作者：蘇轍
朝代：宋

身老與世疏，但有世外緣。
五年客江西，掃軌謝往還。
依依二三老，示我馬祖禪。
身心忽明曠，不受垢污纏。
偶成江東遊，欲別空悽然。
緣散衆亦去，飄若風中烟。
華陽本荒邑，緇素明星懸。
偶然得老尉，舊依育王山。
璉公善知識，不見十九年。
我昔未聞道，問以所入門。
告我從信入，授我普眼篇。
冉冉百尺松，起自一寸根。
南歸髮盡白，尺書今始傳。
不知鄰邑中，乃有門人賢。
百里走相訪，觸熱汗雨翻。
懷中出詩卷，清絕如斷蟬。
我適病寒熱，氣力才綿綿。
空齋默相向，欲語不能宣。
未暇答佳意，歸錫鏘金環。
空有維摩病，愧無維摩言。
送程建用宣德西歸
作者：蘇轍
朝代：宋

昔與君同巷，參差對柴荆。
艱難奉老母，弦歌教諸生。
藜藿飽臧獲，布褐均弟兄。
貧賤理則窮，禮義日益明。
我親本知道，家有月旦評。
逡巡戶牖間，時聞嘆息聲。
善惡不可誣，孝弟神所聽。
我見此家人，處約能和平。
它年彼君子，豈復地上行。
爾來三十年，遺語空自驚。
松阡映天末，苦淚緣冠纓。
子親八十五，皤然老人星。
安輿及祿養，平反慰中情。
月俸雖不多，足備甘與輕。
今年復考課，得秩真代耕。
倚門老鶴望，策馬飛鴻征。
歸來歲云莫，手奉屠蘇觥。
我詩不徒作，以遺鄉黨銘。
送葆光蹇師遊廬山
作者：蘇轍
朝代：宋

建城市中有狂人，縱酒駡市無與親。
敲門訪我何逡巡，頭蓬面垢氣甚真。
截河引水登崑崙，下洗尺宅骨髓勻。
告我入室要自門，仙翁道師豈遺君。
歸來插足九陌塵，獨遊凝祥芳草春。
蕭然孤鶴鳴鷄羣，子欲不死存谷神。
海山微明朝日暾，丹成寄子勿妄云。
出入無朕窮無垠，相思一笑君乃信。
送董揚休比部知真州
作者：蘇轍
朝代：宋

奏課西南最，分符江海衝。
往來觀惠術，蟠錯試餘鋒。
文字從堆案，樽罍强解容。
金山只隔水，時復聽晨鐘。
送蔣夔赴代州教授
作者：蘇轍
朝代：宋

憶遊太學十年初，猶見胡公豈弟餘。
遍閱諸生非有道，最憐能賦似相如。
青衫共笑方持板，白髮相看各滿梳。
暫免百憂趨長吏，勉調三寸事新書。
送蘇公佐修撰知梓州
作者：蘇轍
朝代：宋

乘軺舊西蜀，出鎮復東川。
父老知遺愛，壺漿定滿前。
江山昔年路，旄節異邦權。
望重朝中舊，疆分劍外天。
歲登無猛政，蠻服罷防邊。
去國身雖樂，憂時論獨堅。
孤誠抱松直，彙進比茅連。
我亦相從逝，疏狂且自全。
送表弟程之元知楚州
作者：蘇轍
朝代：宋

與君外兄弟，初如一池魚。
中年雲雨散，各異澗谷居。
客舍復相從，語極長唏噓。
青衫奉朝謁，白髮驚晨梳。
百年不堪把，一樽歡有餘。
清言我未厭，昨夜聞除書。
淮南旱已久，疲民食田蔬。
詔發上供米，仍疏古邗渠。
要須賢使君，均此積歲儲。
徑乘兩槳去，不待五馬車。
別離難重陳，勞徠不可徐。
政成得召節，歲晚當歸歟。
送賈訥朝奉通判眉州
作者：蘇轍
朝代：宋

歸念長依落日邊，壺漿今見逆新官。
聲傳已覺謳歌遍，身到前知政令寬。
民病賢人來已暮，時平蜀道本無難。
明年我欲修桑梓，爲賞庭前荔子丹。
送趙㞦秘書還錢塘
作者：蘇轍
朝代：宋

世人何局促，奔走鬢蒼蒼。
聞道餘杭守，獨遊何有鄉。
禪心朝吐月，元氣夜生光。
清靜安罷瘵，寬仁服暴强。
聲名高一世，風采見諸郎。
謁帝朱爲紱，還家綵作裳。
經過留畫舫，談笑接清觴。
問訊顔依舊，崢嶸歲自長。
人生真幾許，世味不堪嘗。
歸去聞詩罷，求余却老方。
送轉運判官李公恕還朝
作者：蘇轍
朝代：宋

我行未厭山東遠，昔遊歷下今梁宛。
官如鷄肋浪奔馳，政似牛毛常黽勉。
幸公四年持使節，按行千里長相見。
鷹掣秋田伏兔驚，驥馳平野疲牛倦。
似憐多病與時違，未怪兩州從事懶。
除書奪去一何速，歸袖翩然不容挽。
黄河東注竭崑崙，鉅野橫流入州縣。
民事蕭條委濁流，扁舟出入隨奔電。
回首應懷微禹憂，歸朝且喜寧親便。
公知齊楚即爲魚，勸築宣防不宜緩。
送道士楊見素南遊
作者：蘇轍
朝代：宋

黄河春漲入隋溝，往意隨波日夜流。
萬里尋山如野鶴，一身浮水似輕鷗。
湖風送客那論驛，嶽寺留人暗度秋。
遲子北歸來見我，携琴委曲記深幽。
送遜監淮西酒并示諸任二首·其一
作者：蘇轍
朝代：宋

疇昔南遷海上雷，艱難唯與汝同來。
再從龍尉茅叢底，旋卜雲橋荔子堆。
相與閉門尋舊學，誰言復出理官醅。
乘田委吏先師事，莫學陶翁到即回。
送遜監淮西酒并示諸任二首·其二
作者：蘇轍
朝代：宋

淮西留滯昔經年，唯有諸任時往還。
炊黍留賓不嫌陋，借書度日免長閑。
歸來潩水無人問，夢繞伊家古檜間。
二老舊遊唯我在，後生誰復識蒼顔。
送遲赴登封丞
作者：蘇轍
朝代：宋

昔我過嵩陽，秋高日重九。
晨邀同行客，共舉登高酒。
藤鞋生胼胝，一覽河山富。
封壇土消盡，中夜捫星斗。
下山雙足廢，欲上知難又。
回首烟雲中，隠約見巖岫。
未老約來遊，何意七十後。
吾兒性靜默，丞邑山路口。
秋暑山尚煩，冬雪山方瘦。
春山利遊觀，安輿即迎父。
送錢婺州純老
作者：蘇轍
朝代：宋

桃花汴水半河流，已作南行第一舟。
倦報朝中言嘖亂，喜聞淮上艣咿呦。
平時答策詞無枉，此去爲邦學更優。
自古東陽足賢守，請君重賦沈公樓。
送錢承制赴廣東都監
作者：蘇轍
朝代：宋

家聲遠繼河西守，遊宦多便嶺外官。
南海無波閑鬥舸，北堂多暇得羞蘭。
忽聞常棣歌離索，應寄寒梅報好安。
它日扁舟定歸計，仍將犀玉付江湍。
送陳侗同年知陝府
作者：蘇轍
朝代：宋

上書乞江淮，得請臨關河。
所得非所願，親友或相訶。
丈夫志四方，所遇常逶迤。
况當國西屏，形勝古來多。
崑渠涌北郭，華岳垂東阿。
羌虜昔未平，驛騎如飛梭。
間諜時出沒，關梁苦誰何。
爾來一清凈，西望多麥禾。
魏絳方和戎，先零正投戈。
秦人釋重負，道路聞行歌。
便當卧齋閤，次第除網羅。
時時一嘯咏，未用勤催科。
諸孤寄吳越，食口如雁鵝。
時分橐中金，何必手自摩。
送陳安期都官出城馬上
作者：蘇轍
朝代：宋

城中二月不知春，唯有東風滿面塵。
歸意已隨行客去，流年驚見柳條新。
簿書填委休何日，學問榛蕪愧古人。
一頃稻田三畝竹，故園何負不收身。
送霸州司理翟曼
作者：蘇轍
朝代：宋

大梁能賦客，邊郡繫囚曹。
官職不相稱，聲名終自高。
試觀爲吏苦，應過讀書勞。
努力事初宦，尺絲無厭繅。
送青州簽判俞退翁致仕還湖州
作者：蘇轍
朝代：宋

不作清時言事官，海邦那復久盤桓。
早依蓮社塵緣少，新就草堂歸計安。
富貴暫時朝露過，江山故國水精寒。
宦游從此知多事，收取楞伽靜處看。
送韓宗弼
作者：蘇轍
朝代：宋

大野將凍河水微，慨然臨流送將歸。
登舟上帆手一揮，脫棄朋友如敝衣。
我來三見芳草腓，來時同寮今已非。
念昔相從未嘗違，西湖幽遠人事稀。
青蓮紫芡傾珠璣，白魚掉尾黄鼈肥。
客醉將起命闔扉，方橋月出風露霏。
星河下照摇清輝，喧呼笑語相嘲譏。
歲月一逝空長欷，交遊去盡將誰依。
君家漢代平與韋，藹然令德傳餘徽。
鳴鳩著地鴻高飛，安得久此同縶鞿。
送韓康公歸許州
作者：蘇轍
朝代：宋

功成不願居，身退有餘勇。
心安里閭適，望益縉紳重。
朝爲北闕辭，莫犯南河凍。
人知疏公達，王命顯父送。
百壺山泉溢，千兩春雷動。
旋聞二季賢，繼以一章控。
詔書未云可，廷論已爭竦。
茲行迫寒食，歸及掃先壟。
萬人擁道看，一子腰金從。
爾曹勿驚嗟，令德勸勤種。
送韓祗嚴戶曹得替省親成都
作者：蘇轍
朝代：宋

宦遊東土暫相依，政役頻煩會合稀。
每恃詳明容老病，不堪羈旅送將歸。
思親道路寧論遠，入蜀山河漸覺非。
我有舊廬江水上，因君聊復夢魂飛。
送頓起及第還蔡州
作者：蘇轍
朝代：宋

詔書京輔起沉淪，歲貢仍居第一人。
不愧得官名暫屈，自誇對策語深淳。
讀書飽足終無厭，從宦奔馳自此新。
我去淮陽今不久，鄰邦時得問音塵。
送顔復赴闕
作者：蘇轍
朝代：宋

簞瓢未改安貧性，鳬繹猶傳直道餘。
不見失官愁戚戚，但聞高卧起徐徐。
居中舊厭軍容講，補外仍遭城旦書。
此去將身置何許，秋風未免憶鱸魚。
送顧子敦奉使河朔
作者：蘇轍
朝代：宋

去年送君使河東，今年送君使河北。
連年東北少安居，慷慨憐君色自得。
河流西决不入土，千里汗漫敗原隰。
壯夫奔亡老稚死，粟麥無苗安取食。
君憂臣辱自古然，自說過門三不入。
忠誠一發鬼神輔，心念既通謀計集。
堤防旋立村落定，波浪欲收蛟蜃泣。
二年歸國未爲久，故舊相看髮猶黑。
成功豈在延世下，好勇真令腐儒服。
此時爲國頌河平，當使君名長不沒。
送饒州周沃秀才免解
作者：蘇轍
朝代：宋

少年工作賦，中歲復窮經。
驥老終知道，劍埋新發硎。
束裝鄰里助，答策友朋聽。
還似臨淄貢，隨風起北溟。
送高士敦赴成都兵鈐
作者：蘇轍
朝代：宋

揚雄老病久思歸，家在成都更向西。
邂逅王孫馳驛騎，丁寧父老問耕犁。
禪房何處不行樂，壁像君家有舊題。
德厚不妨三世將，時平空見萬夫齊。
送高安羅令審禮
作者：蘇轍
朝代：宋

一邑憂勞水旱中，牛刀閑暇似無功。
政成仍喜新蠶熟，歸去還將舊橐空。
清白久聞誇父老，沉埋誰爲訴諸公。
謫居長恨交遊少，悵望肩輿又欲東。
送魯有開中大知洺州次子瞻韵
作者：蘇轍
朝代：宋

仲連雖不仕，而非綺與園。
逡巡笑談間，屢解戰鬥繁。
子敬識二孫，長揖鼓鼙喧。
意氣感周郎，振策起江村。
二賢繼英風，千載爲高門。
曾孫事仁祖，風義夙所敦。
臺閣餘故事，父老稱遺言。
白髮識公子，十載友元昆。
婆娑久不試，俯仰色愈溫。
五馬忽嘶鳴，朱輪夾征軒。
旌旄隔河至，部曲幾人存。
銅虎不可留，芻狗行當燔。
秋潦决河防，遺黎化驚魂。
憂心念千里，何暇把一樽。
西城叩門別，南風吹帽翻。
嗟我限出謁，未敢逾短垣。
新晴水尚壯，想見民驚奔。
安得萬丈堤，止此百里渾。
姑爾救一境，誰當理其源。
百聞貴一見，尺書爲我論。
送鮮于子駿還朝兼簡范景仁
作者：蘇轍
朝代：宋

蜀中耆舊今無幾，相逢握手堪流涕。
倦遊潦倒不還家，舊俗陵遲真委地。
錢荒粟帛賤如土，榷峻茶鹽不成市。
詩書鄉校變古法，節行故人安近利。
欲歸長恐歸不得，歸去相歡定誰是。
低徊有似羊觸藩，眷戀僅同鷄擇米。
中山先生昔所愛，南都攝尹私相喜。
窮冬夜長一事無，燈火相從夜深睡。
讀書萬卷老不廢，感遇百篇深有意。
俗吏惟知畏簡書，窮途豈意逢君子。
春風歸騎忽西顧，平日高談應且止。
朝騎疋馬事朝謁，莫就一床尋夢寐。
猶有城西范蜀公，買地城東種桃李。
花絮飛揚酒滿壺，談笑從容詩百紙。
紅塵暗天獨不知，白首相看兩無愧。
古人避世金馬門，何必柴車返田里。
送龔鼎臣諫議移守青州二首·其一
作者：蘇轍
朝代：宋

稷下諸公今幾人，三爲祭酒髮如銀。
梁王宮殿歸留鑰，尚父山河屬老臣。
沂水弦歌重曾點，菑川故舊識平津。
過家定有金錢費，千里爭看衣錦身。
送龔鼎臣諫議移守青州二首·其二
作者：蘇轍
朝代：宋

面山負海古諸侯，信美東方第一州。
勝勢未容秦地險，奇花僅比雒城優。
新絲出盎冬裘具，貢棗登場歲事休。
鈴閣虛閑官釀熟，應容將佐得遨遊。
逍遥堂會宿二首·其一
作者：蘇轍
朝代：宋

逍遥堂後千尋木，長送中宵風雨聲。
誤喜對床尋舊約，不知漂泊在彭城。
逍遥堂會宿二首·其二
作者：蘇轍
朝代：宋

秋來東閣凉如水，客去山公醉似泥。
困卧北窗呼不起，風吹松竹雨凄凄。
逢章戶掾赴澧州
作者：蘇轍
朝代：宋

江船不厭窄，船窄始宜行。
風裏長先過，灘頭一倍輕。
迎親無惡處，祿養勝躬耕。
澧上春蘭早，猶堪弔屈生。
連雨不出寄張恕
作者：蘇轍
朝代：宋

麥熟蠶繅熱似烝，雨傾三尺未爲淫。
洗清溝澮蚊虻靜，沒盡蒲蓮沼沚深。
遺秉滿田驚朽腐，移床避漏畏侵尋。
高閑祇有張公子，卧聽蕭蕭打葉音。
遊凈因院寄璉禪師
作者：蘇轍
朝代：宋

歲月潛消日裏冰，依然來見佛堂燈。
此身已自非前我，問法何妨似舊僧。
灑面飛泉時點點，壓池蒼石尚層層。
遥知近愛金山好，江水煎茶日幾升。
遊吳氏園
作者：蘇轍
朝代：宋

細雨作寒晴便暖，好風吹袂意初佳。
清池解洗春心熱，紅艷能添醉眼花。
紫竹暗生岷岫笋，山丹强比洛人家。
憐渠巧與閑官便，申退來遊未覺賒。
遊城西集慶園
作者：蘇轍
朝代：宋

送客城西客已遠，歸路北池接南苑。
冰澌片斷水光浮，柳線和柔風力軟。
繚牆朱戶誰家園，流水平畦春日淺。
禁河分溜一池足，洛圃移花百金賤。
飛甍斤斧聲未絕，翠柏栽培影初遍。
傍人笑指高臺處，前年適見荒榛滿。
金錢力奪天地功，歲月未多風物換。
人生富貴無不成，都門坐置山林觀。
暖風遲日時一到，早出莫歸應未晚。
主人最貴稀出城，長使憧憧路人看。
遊太山四首·初入南山
作者：蘇轍
朝代：宋

自我來濟南，經年未嘗出。
不知西城外，有路通石壁。
初行澗谷淺，漸遠峰巒積。
翠屏互舒卷，耕耨隨欹側。
雲木散山阿，逆旅時百室。
茲人謂川路，此意屬行客。
久遊自多念，忽誤向所歷。
嘉陵萬壑底，棧道百迴屈。
崖巘遞崢嶸，征夫時出沒。
行李雖云艱，幽邃亦已劇。
坐緣斗升米，被此塵土厄。
何年道褒斜，長嘯理輕策。
遊太山四首·四禪寺
作者：蘇轍
朝代：宋

山蹊容車箱，深入遂有得。
古寺依巖根，連峰轉相揖。
樵蘇草木盡，佛事亦蕭瑟。
居僧麋鹿人，對客但羞澀。
雙碑立風雨，八分存法則。
云昔義靖師，萬里窮西域。
華嚴具多紙，歸來手親譯。
蛻骨儼未移，至今存石室。
遺文盡法界，廣大包萬億。
變化浩難名，丹青畫京邑。
粲然共一理，眩晃莫能識。
末法漸衰微，徒使真人泣。
遊太山四首·嶽下
作者：蘇轍
朝代：宋

東來亦何求，聊欲觀海岱。
海西尚千里，將行勇還退。
岱陰即齊疆，南往曾歷塊。
春深草木長，山暖冰雪潰。
中巷無居人，南畝釋耕耒。
車徒八方至，塵坌百里內。
牛馬汗淋漓，綺紈聲綷縩。
喧闐六師合，洶湧衆流匯。
無復問誰何，但自舍耽愛。
龍鸞畫車服，貝玉飾冠佩。
驊騮蹴騰騫，幡旆飛晻曖。
腥羶及魚鼈，瑣細或蒲菜。
遊墯愧無齎，技巧窮殊態。
縱觀𥈭未已，精意殫一酹。
出門青山屯，繞廊遺迹昧。
登封尚壇壝，古觀寫旗隊。
戈矛認毫末，舒卷分向背。
雍容太平業，磊落豐碑在。
往事半蓬蒿，遺氓但悲慨。
回瞻最高峰，遠謝徂徠對。
欲將有限力，一放目所迨。
天門四十里，預恐雙足廢。
三宿遂徘徊，歸來欲誰懟。
前年道轘轅，直上嵩嶺背。
中休强飲食，莫宿時盥頮。
稍知天宇寬，不覺人寰穢。
歲時未云久，筋骸老難再。
山林無不容，疲薾坐自礙。
自知俗緣深，畢老守闤闠。
何當御清風，不用車馬載。
遊太山四首·靈巖寺
作者：蘇轍
朝代：宋

青山何重重，行盡土囊底。
巖高日氣薄，秀色如新洗。
入門塵慮息，盥漱得清泚。
高堂見真人，不覺首自稽。
祖師古禪伯，荆棘昔親啟。
人迹尚蕭條，豺狼夜相觝。
白鶴導清泉，甘芳勝醇醴。
聲鳴青龍口，光照白石陛。
尚可滿畦塍，豈惟濯蔬米。
居僧三百人，飲食安四體。
一念但清凉，四方盡兄弟。
何言庇華屋，食苦當如薺。
遊廬山山陽七咏·三峽石橋
作者：蘇轍
朝代：宋

三峽波濤飽泝沿，過橋雷電記當年。
江聲仿佛瞿唐口，石角參差灧澦前。
應有夜猿啼古木，已將秋葉作歸船。
老僧未省遊巴蜀，松下相逢問信然。
遊廬山山陽七咏·歸宗寺
作者：蘇轍
朝代：宋

來聽歸宗早晚鐘，疲勞懶上紫霄峰。
墨池漫疊溪中石，白塔微分嶺上松。
佛宇爭推一山甲，僧厨坐待十方供。
欲遊山北東西寺，巖谷相連更幾重。
遊廬山山陽七咏·潄玉亭
作者：蘇轍
朝代：宋

山回不見落銀潢，餘溜喧豗響石塘。
目亂珠璣濺空谷，足寒雷電繞飛梁。
入瓶銅鼎春茶白，接竹齋厨午飯香。
從此出山都不棄，滿田粳稻插新秧。
遊廬山山陽七咏·白鶴觀
作者：蘇轍
朝代：宋

五老相携欲上天，玄猿白鶴盡疑仙。
浮雲有意藏山頂，流水無聲入稻田。
古木微風時起籟，諸峰落日盡生烟。
歸鞍草草還城市，慚愧幽人正醉眠。
遊廬山山陽七咏·簡寂觀
作者：蘇轍
朝代：宋

山行但覺鳥聲殊，漸近神仙簡寂居。
門外長溪凈客足，山腰苦笋助盤蔬。
喬松定有藏丹處，大石仍存拜斗餘。
弟子蒼髯年八十，養生世世授遺書。
遊廬山山陽七咏·萬杉寺
作者：蘇轍
朝代：宋

萬木青杉一手栽，滿堂白佛九天來。
涓涓石溜供厨足，矗矗山屏繞寺開。
半榻松陰秋簟冷，一杯香飯午鐘催。
安眠飽食平生事，不待山僧喚始迴。
遊廬山山陽七咏·開先瀑布
作者：蘇轍
朝代：宋

山上流泉自作溪，行逢石缺瀉虹霓。
定知雲外波瀾闊，飛到峰前本末齊。
入海明河驚照曜，倚天長劍失提携。
誰來卧枕莓苔石，一洗塵心萬斛泥。
遊景仁東園
作者：蘇轍
朝代：宋

新春甫驚蟄，草木猶未知。
高人靜無事，頗怪春來遲。
肩輿出東郊，輕裘試朝曦。
百草招生意，喬松解寒姿。
尺書招友生，冠蓋溢通逵。
人生瞬息間，幸此休暇時。
濁酒瀹浮蟻，嘉蔬薦柔荑。
春來莫嫌早，春去恐莫追。
公卿多王事，田野遂我私。
松筠自擁蔽，里巷得遊嬉。
鄰家並侯伯，朱門掩芳菲。
畦花被錦繡，庭檜森旌旗。
華堂絢金碧，疊觀凝煙霏。
彷彿象宮禁，蕭條遠喧卑。
徐行日一至，何異己有之。
都城閉門早，衆客紛將歸。
垂楊返照下，歸騎紅塵飛。
但卜永日歡，未與清夜期。
人散衆囂絕，庭光星斗垂。
安眠萬物外，高世良在茲。
遊西湖
作者：蘇轍
朝代：宋

閉門不出十年久，湖上重遊一夢回。
行過閭閻爭問訊，忽逢魚鳥亦驚猜。
可憐舉目非吾黨，誰與開尊共一杯。
歸去無言掩屏卧，古人時向夢中來。
遊金山寄揚州鮮于子駿從事邵光
作者：蘇轍
朝代：宋

揚州望金山，隠隠大如幞。
朅來長江上，孤高二千尺。
僧居厭山小，面面貼蒼石。
虛樓三百間，正壓江潮白。
清風斂霽霧，曉日曜金碧。
直侵魚龍居，似得鬼神役。
我行有程度，欲去空自惜。
風吹渡江水，山僧午方食。
波瀾洗我心，筍蕨飽我腹。
平生足遊衍，壯觀此云極。
鐵甕本誰安，海門復誰植。
東南遞隠見，遥與此山匹。
茲遊幾不遂，深愧幕府客。
歸時日已莫，正值江月黑。
顧視天水并，坐恐星斗濕。
使君何時罷，登覽不可失。
遊鍾山
作者：蘇轍
朝代：宋

江南四月如三伏，北望鍾山萬松碧。
杖藜試上寶公龕，衆壑秋聲起相襲。
青峰回抱石城小，白練前橫大江直。
石梯南下府城闉，松徑東蟠轉山谷。
喬林無風聲如雨，時見遊僧石上息。
行窮碧澗一庵巖，坐弄清泉八功德。
歸尋晚飯衆山底，困卧定林依石壁。
朝遊不知澗谷遠，莫歸但覺穿雙屐。
老僧一身泉上住，十年掃盡人間迹。
客到惟燒柏子香，晨饑坐待山前粥。
丈夫濟時誠妄語，白首居山本良策。
茹蔬飯糗何足道，純灰洗心聊自滌。
失身處世足愆尤，愧爾山僧少憂責。
過九華山
作者：蘇轍
朝代：宋

南遷私自喜，看盡江南山。
孤舟少僮僕，此志還復難。
局促守破窗，聯翩過重巒。
忽驚九華峰，高拱立我前。
蕭然九仙人，縹緲淩雲烟。
碧霞爲裳衣，首冠青琅玕。
揮手謝世人，可望不可攀。
我行竟草草，安能拍其肩。
但聞有高士，卧聽松風眠。
松根得茯苓，狀若千歲黿。
煮食一朝盡，終身棄腥羶。
腹背生綠毛，輕舉如翔鸞。
相逢欲借問，已在長松端。
何年脫罪罟，出處良自便。
芒鞋拄藤杖，逢山即盤桓。
斯人未可求，巖室儻復存。
過侄寄椰冠
作者：蘇轍
朝代：宋

衰髮秋來半是絲，幅巾緇撮强爲儀。
垂空旋取海棕子，束髮裝成老法師。
變化密移人不悟，壞成相續我心知。
茅檐竹屋南溟上，亦似當年廊廟時。
過宜賓見夷中亂山
作者：蘇轍
朝代：宋

江流日益深，民語漸已變。
岸闊山盡平，連峰遠非漢。
慘慘瘴氣青，薄薄寒日暖。
峰巒若崖石，草木條幹短。
遥想彼居人，狀類麏鹿竄。
何時遂平定，戍卒從此返。
過張天驥山人郊居
作者：蘇轍
朝代：宋

南山莫將歸，下訪張夫子。
黍稷滿秋風，蓬麻翳鄰里。
君年三十八，三十有歸意。
躬耕奉慈親，未覺鉏耰鄙。
讀書北窗竹，釀酒南園水。
松菊半成陰，日有幽居喜。
客來時借問，問子何年起。
新求西溪石，更築茆堂址。
但令三歲熟，此計行亦遂。
堂成不出門，清名滿朝市。
過毛國鎮夜飲
作者：蘇轍
朝代：宋

風格照人華省郎，江山繞郭古仙鄉。
漫傳鉛鼎八百歲，未比金釵十二行。
不動歌聲人已醉，旋聞詩句夜初長。
簿書撥盡知餘力，道院清虛頃未嘗。
過王介同年墓
作者：蘇轍
朝代：宋

平生使氣坐生風，徐叩方知學有功。
應奉讀書無復忘，虞翻忤物自甘窮。
埋根射策久彌奮，投老爲邦悍莫攻。
墳木未須驚已拱，少年我亦作衰翁。
過興教贈釗上人
作者：蘇轍
朝代：宋

四十年間此院留，臨河看盡往還舟。
同來並是三年客，聽說行藏各自羞。
過豫章
作者：蘇轍
朝代：宋

白屋可能無孺子，黄圭不是欠陳蕃。
古人冷淡今人笑，湖水年年刺舊痕。
過龜山
作者：蘇轍
朝代：宋

再涉長淮水，驚呼十四年。
龜山老僧在，相見一茫然。
僧老不自知，我老私自憐。
驅馳定何獲，少壯空已捐。
掉頭不見答，笑指岸下船。
人生何足云，陵谷自變遷。
當年此山下，莫測千仞淵。
淵中械神物，自昔堯禹傳。
帆檣避石壁，風雨隨香烟。
爾來放冬汴，冷沙漲成田。
褰裳六月渡，中流一带牽。
俯首見砂礫，羣漁捕魴鱣。
父老但驚嘆，此理未易原。
何况七尺軀，不爲物所旋。
衆形要同盡，獨有無生全。
百年爭奪中，擾擾誰相賢。
遜往泉城穫麥
作者：蘇轍
朝代：宋

少年食稻不食粟，老居潁川稻不足。
人言小麥勝西川，雪花落磨煮成玉。
冷淘槐葉冰上齒，湯餠羊羹火入腹。
五年隨俗粗得飽，晨朝稻米纔供粥。
兒曹知我老且饞，觸熱泉城正三伏。
田家有信呼即來，亭午驅牛汗如浴。
吾兒生來讀書史，不慣田間爭斗斛。
今年久旱麥粒細，及半罷休饒老宿。
歸來爛熳煞蒼耳，來歲未知還爾熟。
百口且留終歲儲，貧交强半倉無穀。
遜自淮康酒官歸覲逾旬而歸送行二絕句·其一
作者：蘇轍
朝代：宋

官期未滿許寧親，平日宦遊無此恩。
雨遍公田及私畝，學書兼得問筠孫。
遜自淮康酒官歸覲逾旬而歸送行二絕句·其二
作者：蘇轍
朝代：宋

乘田委吏責無多，舊學年來竟若何。
開卷新詩可人意，到官無復廢吟哦。
遲往泉店殺麥
作者：蘇轍
朝代：宋

罷民不耕穫，豈利有攸往。
古人爲我言，許此亦無妄。
一冬免鋤犁，二麥盈甕盎。
火老金尚伏，雨過築場壤。
鄰家助伯亞，蒼耳割榛莽。
朝陽得終日，經歲可無恙。
老夫終病慵，長子幸可仗。
劬勞慎勿厭，餠餌家共享。
秋田雨初足，已作豐熟想。
歸來報好音，相對開臘釀。
遷居汝南
作者：蘇轍
朝代：宋

我昔還自南，從此適舊許。
再歲常杜門，壁觀無與語。
何人自驚顧，未聽即安處。
亟逃潁州籍，來貫汝南戶。
妻孥不及將，童僕具樽俎。
身如孤棲鵲，夜起三繞樹。
故人樂安生，風節似其父。
忻然暫一笑，捨我西南去。
去已還閉門，時作野田步。
蕭條古僧舍，遺像得顔魯。
精神凜如生，今昔吾與女。
已同羈窮厄，但脫生死怖。
幸世方和平，有土非寇虜。
春寒燒黄茅，晝飯煮青茹。
何必潩上田，幸此足粳稌。
歸心念狂簡，裁製時已莫。
遺老齋南一柏雙幹昔歲坐堂上僅可見也今出屋已尺餘偶賦
作者：蘇轍
朝代：宋

翠柏擢雙幹，冉冉出屋危。
柏長雖云喜，我老亦可知。
苦寒不改色，烈風終自持。
門閑斷來客，相對不相欺。
遺老齋絕句十二首·其一
作者：蘇轍
朝代：宋

杜門本畏人，門開自無客。
孤坐忽三年，心空無一物。
遺老齋絕句十二首·其一〇
作者：蘇轍
朝代：宋

避事已謝客，養性不看書。
書中多感遇，掩卷輒長吁。
遺老齋絕句十二首·其一一
作者：蘇轍
朝代：宋

人言里中舊，獨有陳太丘。
文若命世人，惜哉憂人憂。
遺老齋絕句十二首·其一二
作者：蘇轍
朝代：宋

巢由老箕山，遁世聊可耳。
臨流愧堯舜，又甚陳仲子。
遺老齋絕句十二首·其七
作者：蘇轍
朝代：宋
体裁：古风

我居近西城，城枕湖一曲。不到平湖上，何物禁吾足。
遺老齋絕句十二首·其三
作者：蘇轍
朝代：宋

茲心凈無垢，尚愛南齋竹。
當暑得清風，冷然若新沐。
遺老齋絕句十二首·其九
作者：蘇轍
朝代：宋

昔我過嵩麓，雲移見諸峰。
重遊未有日，想像曀霾中。
遺老齋絕句十二首·其二
作者：蘇轍
朝代：宋

衆音入我耳，諸色過吾目。
聞見長歷然，靈源不受觸。
遺老齋絕句十二首·其五
作者：蘇轍
朝代：宋

栽竹種松檜，十年未成陰。
昔人定知我，爲我養南林。
遺老齋絕句十二首·其八
作者：蘇轍
朝代：宋

北臨鳳凰臺，鳳去臺亦圮。
萋萋修竹林，喈喈何日至。
遺老齋絕句十二首·其六
作者：蘇轍
朝代：宋

久無叩門聲，剝啄問何故。
田中有人至，昨夜盈尺雨。
遺老齋絕句十二首·其四
作者：蘇轍
朝代：宋

老檜真百尺，疏竹疑千畝。
紛紛霰雪中，見此歲寒友。
還潁川
作者：蘇轍
朝代：宋

昔賢仕不遇，避世遊金馬。
嗟我獨何爲，不容在田野。
欹區寄汝南，落泊反長社。
東西俱畏人，何適可安者。
故廬已荆榛，遺壠但松檟。
頹齡迫衰暮，舊物一已捨。
安能爲妻孥，辛苦問田舍。
平生事瞿曇，心外知皆假。
歸休得溟渤，坐受百川瀉。
何人實造物，未聽相陶冶。
那吒
作者：蘇轍
朝代：宋

北方天王有狂子，只知拜佛不拜父。
佛知其愚難教語，寶塔令父左手舉。
兒來見佛頭輒俯，且與拜父略相似。
佛如優曇難值遇，見者聞道出生死。
嗟爾何爲獨如此，業果已定磨不去。
佛滅到今千萬祀，只在江湖挽船處。
邵武游氏老人三清堂紫芝
作者：蘇轍
朝代：宋

黑龜赤鳳早逢師，白髮蒼顔老不衰。
丹鼎一丸深自祕，紫芝三葉却先知。
烟熏晴日雲容薄，色凝秋霜玉性奇。
何日刀圭救羸病，盡芟荆棘種交梨。
郊祀慶成
作者：蘇轍
朝代：宋

盛禮彌三祀，初元正七年。
祭兼天地報，儀自祖宗傳。
講義金華久，齋心玉食鮮。
秋成通四海，廩實到窮邊。
塵卷跳疆寇，琛來渡海船。
人和神亦答，物備禮誠全。
廟室開深靚，郊丘對廣圜。
翠帷新秘殿，寶仗溢通廛。
周冕裘繒儉，唐車保介便。
導前多舊德，迎拜或華顛。
薦潔求陰燧，馳誠寄燎烟。
垂精粲星斗，望秩遍山川。
降輅追前躅，回班戒弗虔。
徹絪深屈體，屏蓋切承天。
嶰谷灰初應，扶桑日欲躔。
旌旗逐風轉，歌舞送天旋。
簾啟瞻宸極，鷄號識漏泉。
矜愚開罪罟，釋欠靖民編。
樂作波翻海，書行箭脫弦。
東朝歸福胙，南極本高仙。
有道知難犯，無私每得賢。
劬勞就聖德，謙畏絕私權。
治道初無象，神功竟莫宣。
下臣叨進玉，隨見頌誠然。
郭尉惠古鏡
作者：蘇轍
朝代：宋

凜如秋月照虛空，遇水留形處處同。
一瞬自成千億月，精神依舊滿胸中。
郭尉愿惇夫以琳上人書詩爲示次韵
作者：蘇轍
朝代：宋

勉强冠裳四十餘，同官早歲亦山居。
朝來過我三竿日，袖有幽僧數紙書。
家住一廛何計反，官供五斗未應無。
聞渠秋後來相訪，脫粟藜羹只自如。
郭祥正國博醉吟庵
作者：蘇轍
朝代：宋

姑熟溪頭醉吟客，歸作茅庵劣容席。
團團鵠卵中自明，窗前月出夜更清。
醉吟自作溪上語，不學擁鼻雒陽生。
詩成付與坐中讀，知有清溪可終日。
作詩飲酒聊復同，誰來共枕溪中石。
圓天方地千萬里，中與此間大相似。
囂然一息不自停，水火雷風相滅起。
直須只作此庵看，歌罷曲肱還醉眠。
不用騎鯨學李白，東入滄海觀桑田。
郭綸
作者：蘇轍
朝代：宋

郭綸本蕃種，騎鬥雄西戎。
流落初無罪，因循遂龍鍾。
嘉州已經歲，見我涕無窮。
自言將家子，少小學彎弓。
長遇西鄙亂，走馬救邊烽。
手挑丈八矛，所往如投空。
平生事苦戰，數與大寇逢。
昔在定川寨，賊來如羣蜂。
萬騎擁酋帥，自謂白相公。
揮兵取其元，模糊腥血紅。
戰勝士氣振，赴敵如旋風。
蚩蚩氈裘將，不信勇且忠。
遥語相勸誘，一矢摧厥胸。
短兵接死地，日落沙塵蒙。
馳歸不敢息，馬口銜折鋒。
誰知八尺軀，脫命萬死中。
忽聞南蠻叛，羽檄行匆匆。
將兵赴危難，瘴霧不辭衝。
行經賀州城，寂寞無人蹤。
攀堞莽不見，入據爲築墉。
一旦賊兵下，百計燒且攻。
三日不能陷，救至遂得通。
崎嶇有成績，元帥多異同。
有功不見賞，憔悴落巴賨。
已矣誰復信，言之氣恟恟。
予不識郭綸，聞此爲斂容。
一夫何足言，竊恐悲羣雄。
此非介子推，安肯不計功。
郭綸未嘗敗，用之可前鋒。
郿塢
作者：蘇轍
朝代：宋

董公平昔甚縱橫，晚歲藏金欲避兵。
當日英雄智相似，燕南趙北亦爲京。
釀重陽酒
作者：蘇轍
朝代：宋

家人欲釀重陽酒，香麴甘泉家自有。
黄花抱蕊有佳思，金火未調無好手。
老奴但欲致村酤，小婢爭言試三斗。
我年七十似童兒，逢節歡欣事從厚。
廩粟已空豆方實，羔豚雖貴魚可取。
病嫌秋雨難爲腹，老咽饞涎空有口。
折花誰是送酒人，來客但有鄰家父。
閉門一醉莫問渠，巷爭不用纓冠救。
釀重陽酒
作者：蘇轍
朝代：宋

風前隔年麯，甕裏重陽酒。
適從臺無餽，飲啜不濡口。
秋嘗日已迫，收拾煩主婦。
仰空露成霜，搴庭菊將秀。
金微火猶壯，未可多覆篰。
唧唧候鳴聲，涓涓報初溜。
輕巾漉糟脚，寒泉養罌缶。
誰來共嘉節，但約鄰人父。
生理正艱難，一醉陶衰朽。
他年或豐餘，此味恐無有。
重贈
作者：蘇轍
朝代：宋

出家無復家，視身等雲浮。
東西隨風行，忽然遍九州。
君居龍川城，築室星一周。
屋瓦如翬飛，象設具冕旒。
弟子五六人，門徒散林丘。
本爲百年計，自可一世留。
胡爲不復顧，脫去如敝裘。
萬里一藤杖，來從故人遊。
故人病老翁，輕重恐未酬。
疑君了心法，萬物皆浮漚。
去彼非有嫌，來此亦無求。
是心摩尼珠，不受篋笥收。
故人感君意，一言還信不。
遠行不爲此，浪走非良謀。
金沙臺
作者：蘇轍
朝代：宋

待罪東軒僅兩秋，搉酤事了且夷猶。
奬崇善類詢輿論，過訪仁賢棹小舟。
契合通家心異姓，情敦同氣邁凡流。
金沙臺上聊舒樂，即景題詩閤酒甌。
閉門
作者：蘇轍
朝代：宋

閉門潁昌市，不識潁昌人。
身閑未易過，閑久生暗塵。
我念作閑計，欲與黄卷親。
少年病書史，未老目先昏。
掩卷默無言，閉目中自存。
心光定中發，廓然四無鄰。
不知心已空，不見外物紛。
瞿曇昔嘗云，咄哉不肯信。
一見勿復失，愈久當愈真。
開窗
作者：蘇轍
朝代：宋

綠竹琅玕色，紅葵旌節花。
開窗風細細，窺戶月斜斜。
活計無多子，文章自一家。
一床方病卧，隨意上三車。
閏九月重九與父老小飲四絕·其一
作者：蘇轍
朝代：宋

九日龍山霜露凝，龍川九日氣如烝。
偶逢閏月還重九，酒熟風高喜不勝。
閏九月重九與父老小飲四絕·其三
作者：蘇轍
朝代：宋

客主俱年六十餘，紫萸黄菊映霜鬚。
山深瘴重多寒勢，老大須將酒自扶。
閏九月重九與父老小飲四絕·其二
作者：蘇轍
朝代：宋

獲罪清時世共憎，龍川父老尚相尋。
直須便作鄉關看，莫起天涯萬里心。
閏九月重九與父老小飲四絕·其四
作者：蘇轍
朝代：宋

尉佗城下兩重陽，白酒黄鷄意自長。
卯飲下床虛已散，老年不似少年忙。
閏八月二十五日菊有黄花園中粲然奪目九日不憂無菊而憂無酒戲作
作者：蘇轍
朝代：宋

年年九日憂無菊，今歲床空未有糟。
世事何嘗似人意，天公端解惱吾曹。
金龜解去瓶應滿，玉液傾殘氣尚豪。
門外白衣還到否，今時好事恐難遭。
閑居五咏·坐忘
作者：蘇轍
朝代：宋

少年常病肺，納息肺自斂。
靈液洗昏煩，百藥無此驗。
爾來觀坐忘，一語頓非漸。
道妙有至力，端能破諸暗。
跏趺百無營，純白乃受染。
至人不妄言，此說豈吾僭。
閑居五咏·杜門
作者：蘇轍
朝代：宋

可憐杜門久，不覺杜門非。
床銳日日銷，髀肉年年肥。
眼暗書罷讀，肺病酒亦稀。
經年客不至，不冠仍不衣。
視聽了不昧，色聲久已微。
終然渾爲一，誰言我無歸。
閑居五咏·移竹
作者：蘇轍
朝代：宋

前年買南園，本爲一畝竹。
稍去千百竿，欲廣西南屋。
本心初不爾，百口居未足。
黽勉斤斧餘，慚愧琅玕綠。
東園有餘地，補種何年復。
凜凜歲寒姿，餘木非此族。
閑居五咏·讀書
作者：蘇轍
朝代：宋

習氣不易除，書魔閒即至。
圖史紛滿前，展卷輒忘睡。
古今浩無垠，得失同一軌。
前人已不悟，今人復如此。
愍然嫠婦憂，嗟哉肉食鄙。
掩卷勿重陳，慟哭傷人氣。
閑居五咏·買宅
作者：蘇轍
朝代：宋

我老未有宅，諸子以爲言。
東家欲遷去，餘積尚可捐。
一費豈不病，百口儻獲安。
田家伐榆棗，賦役輸緡錢。
長大可雙棟，瑣細堪尺椽。
生理付兒曹，老幸食且眠。
阻風
作者：蘇轍
朝代：宋

大水蔑洲浦，牽挽無復施。
我舟恃長風，風止將安爲。
塌然委積水，坐被弱纜維。
市井隔峰嶺，食盡行將饑。
長嘯呼風伯，厄窮豈不知。
蓬蓬起東南，旗尾西北馳。
所望乃大謬，開門訊舟師。
舟師掉頭笑，沿泝要有時。
泝者不少息，沿者長嗟咨。
飄風不終日，急雨常相隨。
雨止風亦止，條條弄清漪。
我言未見信，君行自見之。
除夕
作者：蘇轍
朝代：宋

患難思年改，龍鍾惜歲徂。
關河先壠遠，天地小臣孤。
吾道憑溫酒，時情付擁爐。
南荒足妖怪，此日謾桃符。
除夕感懷
作者：蘇轍
朝代：宋

永漏侵春已數籌，地爐猶擁木綿裘。
無心豈畏三尸訴，愛日還驚一歲休。
故國二千空醉眼，新年三十恰平頭。
光陰未用相敦迫，領取衰翁兩鬢秋。
除夜
作者：蘇轍
朝代：宋

年更六十七，旬滿三百六。
俯仰定何爲，萬事如轉轂。
禪心澹不起，非人自歌哭。
芸芸初莫禦，勢盡行將復。
學道道可成，無心心每足。
守歲聽兒曹，自笑未免俗。
除夜
作者：蘇轍
朝代：宋

老去不自覺，歲除空一驚。
深知無得喪，久已罷經營。
黄卷譏前失，清樽借後生。
何年遂疏懶，伏臘任躬耕。
除夜二首·其一
作者：蘇轍
朝代：宋

年年賦除夜，一賦一衰殘。
家有三斗釀，春餘半月寒。
鷄豚不改舊，鄰里自相歡。
元日應無客，蕭然不著冠。
除夜二首·其二
作者：蘇轍
朝代：宋

七十三年客，相從尚幾年。
西方他日事，東魯一經傳。
漸解平生縛，初安半夜禪。
紛紛爭奪際，何意此心全。
除夜會飲南湖懷王鞏
作者：蘇轍
朝代：宋

歲晚城東故相家，夜聽簾外落瓊花。
醉眠東閣銀釭暗，起視中庭風竹斜。
魯酒近來無奈薄，秦箏別後苦聞誇。
思君倦對空陂飲，歸去紛如日莫鴉。
除夜泊彭蠡湖遇大風雪
作者：蘇轍
朝代：宋

莫發鄡陽市，曉榜彭蠡口。
微風吹人衣，霧繞廬山首。
舟人釋篙笑，此是風伯候。
杙舟未及深，飛沙忽狂走。
暗空轉車轂，淥水起岡阜。
衆帆落高張，斷纜已不救。
我舟舊如山，此日亦何有。
老心畏波瀾，歸卧塞窗牖。
土囊一已發，萬竅無不奏。
初疑丘山裂，復恐蛟蜃鬥。
鼓鍾相轟豗，戈甲互磨叩。
雲霓黑旗展，林木萬弩彀。
曳柴眩人心，振旅擁軍後。
或爲羈雌吟，或作蒼兕吼。
衆音雜呼吸，異出殊圈臼。
中宵變凝冽，飛霰集粉糅。
蕭騷蓬響乾，晃蕩窗光透。
堅凝忽成積，澎湃殊未究。
紵縞鋪前洲，瓊瑰琢遥岫。
山川莽同色，高下齊一覆。
淵深竄魚鼈，野曠絕鳴汙。
孤舟四鄰斷，餘食數升糗。
寒虀僅盈盎，腊肉不滿豆。
敝裘擁衾眠，微火拾薪構。
可憐道路窮，坐使妻子詬。
幽奇雖云極，岑寂頓未覯。
一年行將除，茲歲真浪受。
朝來陰雲剝，林表紅日漏。
風稜恬已收，江練平不縐。
兩槳舞夷猶，連峰吐奇秀。
同行賀安穩，所識問癯瘦。
驚餘空自憐，夢覺定真否。
春陽着城邑，屋瓦凍初溜。
艱難當有償，爛熳醉醇酎。
除日
作者：蘇轍
朝代：宋

年年最後飲屠酥，不覺年來七十餘。
十二春秋新罷講，五千道德適親書。
木經霜雪根無蠹，船出風波載本虛。
自怪多年客箕潁，每因吾黨賦歸歟。
除日二首·其一
作者：蘇轍
朝代：宋

屠蘇末後不辭飲，七十四人今自希。
筋力明年應更減，誠心憂世久知非。
脾寒服藥近方驗，風痹經冬勢漸微。
得罪明時歸已晚，此生此病任人譏。
除日二首·其二
作者：蘇轍
朝代：宋

七十四年明日是，三千里外未歸人。
酒篘泉涌如迎節，詩句雲生喜見春。
賀客不來知我病，鄰家竊語笑吾真。
時人莫作樂天看，燕坐端能畢此身。
陪子瞻遊百步洪
作者：蘇轍
朝代：宋

城東泗水平如席，城頭遠山涵落日。
輕舟鳴艣自生風，渺渺江湖動顔色。
中洲過盡石縱橫，南去清波頭盡白。
岸邊怪石如牛馬，銜尾舳艫誰敢下。
沒人出沒須臾間，却立沙頭手足乾。
客舟一葉久未上，吳牛回首良間關。
風波蕩潏未可觸，歸來何事嘗艱難。
樓中吹角莫煙起，出城騎火催君還。
陪杜充張恕鴻慶宮避暑
作者：蘇轍
朝代：宋

至後雨如瀉，晴來熱更多。
簿書霑汗垢，巖石思藤蘿。
頼有祠宮靜，時容俗客過。
老郎無不可，公子亦能和。
道勝還相接，禪迷屢見訶。
清凉生絕念，煩暑散沉疴。
古木便張幄，鳴禽巧當歌。
桃香呈絳頰，瓜熟裹青羅。
飯細經脣滑，茶新到腹薖。
劇談時自笑，飽食更無它。
適意未應厭，後遊真若何。
官居鄰曲沼，田畎助清波。
晚照明疏柳，微風響衆荷。
輕舟尚可載，小雨試漁蓑。
陪歐陽少師永叔燕潁州西湖
作者：蘇轍
朝代：宋

西湖草木公所種，仁人實使甘棠重。
歸來築室傍湖東，勝遊還與邦人共。
公年未老髮先衰，對酒清歡似昔時。
功成業就了無事，令名付與他人知。
平生著書今絕筆，閉門燕居未嘗出。
忽來湖上尋舊遊，坐令湖水生顔色。
酒行樂作遊人多，爭觀竊語誰能呵。
十年思潁今在潁，不飲耐此遊人何。
陪毛君夜遊北園
作者：蘇轍
朝代：宋

池塘草生春尚淺，桃李飛花初片片。
一尊花下夜忘歸，燈火尋春畏春晚。
春風暗度人不知，滿園紅白已離披。
江南春雨少晴日，露坐青天能幾時。
折花只恐傷花意，携客就花花定喜。
落蕊飄香翠袖中，交柯接葉燈光裏。
雨練風柔雪不如，精神炫轉影扶疏。
夜看飛燕勝朝日，月暗還須明月珠。
美人勸我殊非惡，明日雨來無此樂。
醉歸不用怕山公，馬上接䍦先倒著。
陪毛君遊黄仙觀
作者：蘇轍
朝代：宋

李叟仙居仍近市，黄公道院亦依城。
定應昔日山林地，未有今時鷄犬聲。
白鶴翻飛終不返，黄冠憔悴只躬耕。
試從車騎尋遺迹，恐有居人解養生。
陰晴不定簡唐覲祕校并敖吳二君五首·其一
作者：蘇轍
朝代：宋

積雨春連夏，新晴忽復陰。
江痕漲猶在，梅氣潤相侵。
蕉紵還須脫，圖書漸不禁。
江南舊風俗，愁絕北來心。
陰晴不定簡唐覲祕校并敖吳二君五首·其三
作者：蘇轍
朝代：宋

漲江方斷渡，小棹信輕生。
貧賤誰憐汝，漂浮空自驚。
一官終竊食，何計早歸耕。
忽發騷人恨，凄凉久未平。
陰晴不定簡唐覲祕校并敖吳二君五首·其二
作者：蘇轍
朝代：宋

蠶眠初上簇，麥熟正磨鎌。
雲氣重重合，江流夜夜添。
薦饑人甚困，多病我仍兼。
欲就橋南宿，單衣莫雨霑。
陰晴不定簡唐覲祕校并敖吳二君五首·其五
作者：蘇轍
朝代：宋

二子薪中楚，相携泮上遊。
虀鹽聊度日，爻象久忘憂。
寂寞君何病，驅馳我自羞。
何時采芹處，永日看鳬鷗。
陰晴不定簡唐覲祕校并敖吳二君五首·其四
作者：蘇轍
朝代：宋

西鄰豫章客，病骨瘦欒欒。
清夜眠孤枕，終朝飽一簞。
雨多愁不出，講罷未應餐。
約我晴相過，門前泥欲乾。
集賢殿考試罷二首·其一
作者：蘇轍
朝代：宋

振鷺紛紛未著行，初從江海覘清光。
卷聲風雨中庭起，筆勢雲烟累幅長。
病眼尚能分白黑，衆毛空復數驪黄。
禁中已許公孫第，得失何私物自忙。
集賢殿考試罷二首·其二
作者：蘇轍
朝代：宋

衰病相侵眼漸昏，青燈細字苦勞神。
遍看大軸知無力，聽誦奇篇頼有人。
前日鼓旗聞苦戰，明朝雷雨出潛鱗。
殿廬困極唯思睡，却憶登科似後身。
雎陽五老圖
作者：蘇轍
朝代：宋

賢才冠世得優閒，免向金門老贅冠。
頌德華名盈滿軸，規章文獻表穹桓。
宦家有道生忠烈，夷夏初寧諫齒寒。
正是紫微垣裏客，如今列上畫圖看。
雙柳
作者：蘇轍
朝代：宋

我作新堂，中庭蕭然，雙柳對峙。
春陽既應，千條萬葉，風濯雨洗。
如美婦人，正立櫛髮，髮長至地。
微風徐來，掩冉相繆，亂而復理。
垂之爲纓，綰之爲結，屈伸如意。
燕雀翔舞，蜩蜇嘶鳴，不召而至。
清霜夜落，衆葉如剪，顔色憔悴。
永愧松柏，歲寒不改，見嘆夫子。
聊同淵明，攀條嘯咏，得酒徑醉。
一廛粗給，三黜不去，亦如展惠。
雙鳬觀
作者：蘇轍
朝代：宋

王喬西飛朝洛陽，飄飄千里雙鳬翔。
鳬飛遭網不能去，惟有空屨鳬已亡。
誰知野鳥不能化，豈必雙屨能飛揚。
鳬神屨怪當有在，搔首野廟春風長。
雜興二首·其一
作者：蘇轍
朝代：宋

陋巷丈夫病且貧，懸鶉百結聊庇身。
蠕蠕大蝨長孫子，敗繒敝絮開陽春。
故襦寬博裹肩䏶，出沒逡巡初莫畏。
一朝換酒入鄰家，顧視腰間猶犢鼻。
入縫循腰還自足，肌膚轉近尤爲福。
咋皮吮血無已時，應待渠家具湯沐。
雜興二首·其二
作者：蘇轍
朝代：宋

朱輪華蓋事遠遊，廐無良馬乘疲牛。
青絲玉勒金絡頭，任重道遠旁人憂。
奔馳往來歷山丘，騰坑投淖摧轅輈。
已壓復起行未休，青芻黄粱爲君羞。
長路漫漫經九州，場有白駒胡不收。
饑食玉山飲河流，朝秣幽冀莫炎陬。
奔雲掣電不少留，僕夫顧之心懷愁。
王良不生誰與謀，哀哉駿骨千金酬。
雨中宿酒務
作者：蘇轍
朝代：宋

微官終日守糟缸，風雨凄凉夜渡江。
早歲謬知儒術貴，安眠近喜壯心降。
夜深唧唧醅鳴甕，睡起蕭蕭葉打窗。
阮籍作官都爲酒，不須分別恨南邦。
雨中招吳子野先生
作者：蘇轍
朝代：宋

柴門不出蓬生徑，暑雨無時水及堂。
辟穀頼君能作客，暫來煎蜜餉桃康。
雨中遊小雲居
作者：蘇轍
朝代：宋

賣酒高安市，早歲逢五秋。
常懷簡書畏，未暇雲居遊。
十載還上都，再謫仍此州。
廢斥免羈束，登臨散幽憂。
鄉黨二三子，結束同一舟。
雨餘江漲高，林薄煩撐鉤。
積陰薦雷作，兩山亂雲浮。
雨點落飛鏃，江光濺輕漚。
笑語曾未畢，風雲遽誰收。
舟人指松檜，古剎依林丘。
老僧昔還住，晚飯迎淹留。
食菜吾自飽，饋肉煩賢侯。
嚴城迫吹角，歸棹隨輕鷗。
聯翩閱村塢，燈火明譙樓。
肩輿踐積甃，塗潦分潛溝。
居處方自適，未知厭拘囚。
雨中陪子瞻同顔復長官送梁燾學士舟行歸汶上
作者：蘇轍
朝代：宋

客從南方來，信宿北方去。
手棹木蘭舟，不顧長江雨。
江昏氣陰黑，雨落無朝暮。
肅肅赴波濤，濛濛暗洲渚。
微凉入窗闔，斜吹濕蕉苧。
漂灑正紛紜，談笑方容與。
不知江路長，但覺青山鶩。
客去浩難追，落日平西浦。
東遊本無事，愛此山河古。
周旋樽俎歡，邂逅英豪聚。
茲遊有遺趣，此樂恐宜屢。
賤仕迫程期，遷延防譴怒。
秋風日已至，輕舸行當具。
陰森古城曲，蒼莽交流處。
懸知別時念，將行重回顧。
非緣一寸祿，應作三年住。
雨後遊大愚
作者：蘇轍
朝代：宋

風光四月尚春餘，淫雨初乾積潦除。
古寺蕭條仍負郭，閑官疏散亦肩輿。
摘茶戶外烝黄葉，掘笋林中間綠蔬。
一飽人生真易足，試營茅屋傍僧居。
雨病
作者：蘇轍
朝代：宋

晴送麥入倉，雨催穀含穗。
共怪天公仁，曲盡老農意。
誰爲三日霖，下漉一丈地。
百谷爭奔流，通川不可厲。
夜聞屋山落，晝說城闉閉。
老羸知奈何，脾病尤所畏。
中宵得暴下，亭午卧忘起。
良醫過我言，勿藥行自喜。
損食存谷神，收心辟邪氣。
兀然槁木居，油爾元和至。
天唯不窮人，人則昧其理。
學道三十年，愧爾良醫賜。
雨過
作者：蘇轍
朝代：宋

東南流注已鳴澗，西北霏微僅斂塵。
人意共懷艱食病，天公那有不仁人。
雲移已分貧無福，雩應方知社有神。
田里相望無一舍，終年苦樂會須勻。
雪中呈范景仁侍郎
作者：蘇轍
朝代：宋

羈遊亦何樂，幸此賢主人。
東齋暖且深，高眠不知晨。
開門驚照曜，舞雪方繽紛。
繁雲覆庭廡，落勢一何勻。
霏微本無着，積疊巧相因。
萬類忽同色，九衢浄無塵。
園林開組練，觀闕堆瓊珉。
蟲書散鳥足，縞带翻車輪。
遠遊浩千里，欲出迷四鄰。
誰言助春農，亦善欺客貧。
頼我古君子，高談吐陽春。
方當庇華屋，豈憂無束薪。
雪中會孫洙舍人飲王氏西堂戲成三絕·其一
作者：蘇轍
朝代：宋

新歲逼人無一日，殘冬飛雪已三迴。
百分琥珀從君勸，十里瓊瑶走馬來。
雪中會孫洙舍人飲王氏西堂戲成三絕·其三
作者：蘇轍
朝代：宋

傾盡香醪雪亦晴，東齋醉卧已三更。
佳人不慣生疏客，不盡清歌宛轉聲。
雪中會孫洙舍人飲王氏西堂戲成三絕·其二
作者：蘇轍
朝代：宋

南國高人真巨源，華堂邂逅接清樽。
十年一見都如夢，莫怪終宵語笑喧。
雪中會飲李倅鈞東軒三絕·其一
作者：蘇轍
朝代：宋

衆客喧嘩發酒狂，逡巡密雪自飛揚。
莫嫌作賦無枚叟，且喜延賓有孝王。
雪中會飲李倅鈞東軒三絕·其三
作者：蘇轍
朝代：宋

竹裏茅庵雪覆檐，爐香藹藹著蒲簾。
欲求初祖安心法，笑我醺然已半酣。
雪中會飲李倅鈞東軒三絕·其二
作者：蘇轍
朝代：宋

雪花如掌墮階除，劇飲時看卧酒壺。
半夜瓊瑶深沒膝，欲歸迷路肯留無。
雪中洞山黄蘗二禪師相訪
作者：蘇轍
朝代：宋

江南氣暖冬未回，北風吹雪真快哉。
雪中訪我二大士，試問此雪從何來。
君不見六月赤日起冰雹，又不見臘月幽谷寒花開。
紛然變化一彈指，不妨明鏡無纖埃。
雪中訪王定國感舊
作者：蘇轍
朝代：宋

昔游都城歲方除，飛雪紛紛落花絮。
徑走城東求故人，馬蹄旋沒無尋處。
翰林詞人呼巨源，笑談通夜倒清樽。
住在城西不能返，醉卧吉祥朝日暾。
相逢却說十年事，往事皆非隔生死。
惟有飛霙似昔時，許君一醉那須起。
蘭亭俯仰迹已陳，黄公酒壚愁殺人。
君知聚散翻覆手，莫作吳楚乘朱輪。
雪後小酌贈內
作者：蘇轍
朝代：宋

薄雪爲燈止，和風應節來。
出遊吾已懶，小酌意難裁。
竹徑泥方滑，菁畦凍欲開。
細君憐老病，加料作新醅。
韓幹三馬
作者：蘇轍
朝代：宋

老馬側立鬃尾垂，御者高拱持青絲。
心知後馬有爭意，兩耳微起如立錐。
中馬直視翹右足，眼光未動心先馳。
僕夫旋作奔佚想，右手正控黄金羈。
雄姿駿發最後馬，回身奮鬣真權奇。
圉人頓轡屹山立，未聽决驟爭雄雌。
物生先後亦偶爾，有心何者能忘之。
畫師韓幹豈知道，畫馬不獨畫馬皮。
畫出三馬腹中事，似欲譏世人莫知。
伯時一見笑不語，告我韓幹非畫師。
韓幹二馬
作者：蘇轍
朝代：宋

玉带胡奴騎且牽，銀騣白鼻兩爭先。
八坊龍種知何數，乞與岐邠並錦韉。
韓康公挽詞三首·其一
作者：蘇轍
朝代：宋

閥閱元高世，功名自發身。
堂堂揖真相，矯矯出稠人。
許國心先定，輕財物自親。
傳經比韋氏，世世得良臣。
韓康公挽詞三首·其三
作者：蘇轍
朝代：宋

師曠聞弦日，相如作賦年。
雖慚衆人後，貪值主文賢。
北道初聞召，南江正遠遷。
平生闕親近，遺恨屬新阡。
韓康公挽詞三首·其二
作者：蘇轍
朝代：宋

耆年時一二，新第闕西南。
好客心終在，忘懷日縱談。
規模人共記，風味我猶諳。
誰是羊曇首，回車意不堪。
題三游洞石壁
作者：蘇轍
朝代：宋

昔年有遷客，携手醉嵌巖。
去我歲已百，游人忽復三。
題南康太守宅五老亭
作者：蘇轍
朝代：宋

五老高閑不入城，開軒肯就史君迎。
坐中莫著閑賓客，物外新成六弟兄。
雲氣飄浮衣袂舉，泉流灑落佩環聲。
岌然終日俱無語，靜壽相看意自明。
題南都留守妙峰亭
作者：蘇轍
朝代：宋

我登妙峰亭，欲訪德雲師。
春陽被原野，濉渙含流澌。
未復桃李色，稍增松桂姿。
孑孑東來檣，冉冉將安之。
萬物委天運，此身免奔馳。
悵然懷舊遊，一丘覆茅茨。
清冷久沮洳，文雅空頹隳。
提携二三子，醉倒春風吹。
不見妙峰處，安知德雲期。
南遷久忘反，有獲空自知。
歸來覽新構，恍然發深思。
遠行極南海，此地初不移。
酌我一斗酒，盡公終日嬉。
德雲非公歟，相對欲無詞。
題張安道樂全堂
作者：蘇轍
朝代：宋

天命無不全，人事每自傷。
譬如摩尼珠，宛轉有餘光。
藻飾不能加，塵垢豈有亡。
世人未嘗識，姑射手自將。
我公體自然，率性非勉强。
馳驅四十年，不入憂患場。
晚歲事蒙養，斂退就此堂。
小儒豈知道，宿昔窺門牆。
申屠師無人，無足亦自忘。
如逢鄭執政，一笑先生傍。
題徐正權秀才城西溪亭
作者：蘇轍
朝代：宋

竹林分徑水通渠，真與幽人作隠居。
溪上路窮惟畫舫，城中客至有罾魚。
東來只爲林泉好，野外從教簿領疏。
不識徂徠石夫子，兼因女婿覓遺書。
題方子明道人東窗
作者：蘇轍
朝代：宋

紙窗雲葉浄，香篆細烟青。
客到催茶磨，泉聲響石瓶。
禪關敲每應，丹訣問無經。
贈我刀圭藥，年來髮變星。
題李公麟山莊圖·勝金岩
作者：蘇轍
朝代：宋

置馬步岩間，岩前得平地。
肴蔬取行簏，粗飽有遺味。
題李公麟山莊圖·垂雲沜
作者：蘇轍
朝代：宋

未見垂雲沜，其如歸興何。
路窮雙足熱，爲我洗磐陀。
題李公麟山莊圖·墨禪堂
作者：蘇轍
朝代：宋

此心初無住，每與物皆禪。
如何一丸墨，舒卷化山川。
題李公麟山莊圖·寶華岩
作者：蘇轍
朝代：宋

團團寶華岩，重重蔭珍木。
歸來得商鼎，試鬻溪邊綠。
題李公麟山莊圖·延華洞
作者：蘇轍
朝代：宋

共恨春不長，逡巡就摇落。
一見洞中天，真知世間惡。
題李公麟山莊圖·建德館
作者：蘇轍
朝代：宋

龍眠淥凈中，微吟作雲雨。
幽人建德居，知是清風主。
題李公麟山莊圖·棲雲室
作者：蘇轍
朝代：宋

石室空無主，浮雲自去來。
人間春雨足，歸意带風雷。
題李公麟山莊圖·泠泠谷
作者：蘇轍
朝代：宋

層崖落飛泉，微風泛喬木。
坐遣谷中人，家家有琴筑。
題李公麟山莊圖·澄元谷
作者：蘇轍
朝代：宋

石門日不下，潭鏡月長臨。
細細溪風渡，相看識此心。
題李公麟山莊圖·玉龍峽
作者：蘇轍
朝代：宋

白龍晝飲潭，修尾掛石壁。
幽人欲下看，雨雹晴相射。
題李公麟山莊圖·瓔珞岩
作者：蘇轍
朝代：宋

泉流逢石缺，脈散成寶網。
水作瓔珞看，山是如來想。
題李公麟山莊圖·發真塢
作者：蘇轍
朝代：宋

山開稍有路，水放亦成川。
游人得所息，真意方澹然。
題李公麟山莊圖·秘全庵
作者：蘇轍
朝代：宋

世道自破碎，全理未嘗違。
溪山亦何有，永覺平日非。
題李公麟山莊圖·華岩堂
作者：蘇轍
朝代：宋

佛口如瀾翻，初無一正定。
畫作正定看，於何是佛性。
題李公麟山莊圖·薌茅館
作者：蘇轍
朝代：宋

山居少華麗，牽茅結凈屋。
此間不受塵，幽人亦新沐。
題李公麟山莊圖·觀音岩
作者：蘇轍
朝代：宋

倚崖開翠屏，臨潭置苔石。
有所獨無人，君心得未得。
題李公麟山莊圖·陳彭漈
作者：蘇轍
朝代：宋

蒼壁立精鐵，縣泉瀉天紳。
山行見已久，指與未來人。
題李公麟山莊圖·雨花岩
作者：蘇轍
朝代：宋

岩花不可攀，翔蕊久未墮。
忽下幽人前，知子觀空坐。
題李公麟山莊圖·雲薌閣
作者：蘇轍
朝代：宋

清溪便種稻，秋晚連雲熟。
不待見新舂，西風薌自足。
題李公麟山莊圖·鵲源
作者：蘇轍
朝代：宋

溪深龜魚驕，石瘦椿楠勁。
借子木蘭船，寬我芒鞋病。
題李十八黄龍寺畫壁
作者：蘇轍
朝代：宋

胸次崢嶸落筆端，壁題留與老夫看。
枯槎尚倚春風力，蒼竹從來自歲寒。
題李簡夫葆光亭
作者：蘇轍
朝代：宋

逕草侵芒屩，庭花墮石臺。
小亭幽事足，野色向人來。
坐上烏皮几，牆間大瓠罍。
老成無不可，談笑得徘徊。
題杜介供奉熙熙堂
作者：蘇轍
朝代：宋

門前籍籍草生徑，堂上熙熙氣吐春。
遮眼圖書聊度日，放情絲竹最關身。
年來馮脫烏皮几，客去時乾漉酒巾。
卜築城中移榜就，休心便作廣陵人。
題東坡遺墨卷後
作者：蘇轍
朝代：宋

少年喜爲文，兄弟俱有名。
世人不妄言，知我不如兄。
篇章散人間，墮地皆瓊英。
凜然自一家，豈與餘人爭。
多難晚流落，歸來分死生。
晨光迫殘月，回顧失長庚。
展卷得遺草，流涕濕冠纓。
斯文久衰弊，涇流自爲清。
科斗藏壁中，見者空嘆驚。
廢興自有時，詩書付西京。
題滑州畫舫齋贈李公擇學士
作者：蘇轍
朝代：宋

窗戶重重向日明，船居氣味此中生。
汀洲出沒叢花短，波浪澄虛兩岸平。
竄逐南來身未穩，安閑感物意猶驚。
前賢事迹君今似，不愧當年畫舫名。
題王生畫三蠶蜻蜓二首·其一
作者：蘇轍
朝代：宋

饑蠶未得食，宛轉不自持。
食蠶聲如雨，但食無復知。
老蠶不復食，矯首有所思。
君畫三蠶意，還知使者誰。
題王生畫三蠶蜻蜓二首·其二
作者：蘇轍
朝代：宋

蜻蜓飛翾翾，向空無所著。
忽然逢飛蚊，驗爾饑火作。
一飽困竹稍，凝然反冥寞。
若無饑渴患，何貴一簞樂。
題王詵都尉畫山水橫卷三首·其一
作者：蘇轍
朝代：宋

摩詰本詞客，亦自名畫師。
平生出入輞川上，鳥飛魚泳嫌人知。
山光盎盎著眉睫，水聲活活流肝脾。
行吟坐咏皆自見，飄然不作世俗詞。
高情不盡落縑素，連峰絕澗開重帷。
百年流落存一二，錦囊玉軸酬不訾。
誰令食肉貴公子，不學父祖驅熊羆。
細氈凈几讀文史，落筆璀璨傳新詩。
青山長江豈君事，一揮水墨光淋漓。
手中五尺小橫卷，天末萬里分毫釐。
謫官南出止均潁，此心通達無不之。
歸來纏裹任紈綺，天馬性在終難羈。
人言摩詰是前世，欲比顧老疑不癡。
桓公崔公不可與，但可與我寬衰遲。
題王詵都尉畫山水橫卷三首·其三
作者：蘇轍
朝代：宋

我昔得罪遷南夷，性命頃刻存篙師。
風吹波蕩到官舍，號呼誰復相聞知。
小園畜蟻防橘蠹，空庭養蜂收蜜脾。
讀書一生空自笑，賣鹽竟日那復詞。
城中清溪可濯漱，城上連峰堪幕帷。
十千薄俸聊足用，魚多米賤憂無訾。
東坡居士最岑寂，岌然深藂見狐羆。
坐隅止鵩偶成賦，槃中食蟆時作詩。
憐君富貴可炙手，一時出走羞啜醨。
澤傍憔悴凡幾歲，胸中芥蒂無一釐。
江山別來今久矣，不獨能言能畫之。
同朝執手不容久，笑我野馬方受羈。
袖中短卷墨猶濕，傍人笑指吾儕癡。
方求農圃救貧病，它年未用譏樊遲。
題王詵都尉畫山水橫卷三首·其二
作者：蘇轍
朝代：宋

憐君將帥雖有種，多君智慧初無師。
篇章俊發已可駭，丹青妙絕當誰知。
自言五色苦亂目，況乃旨酒長傷脾。
手狂但可時弄筆，口病未免多微詞。
歌鐘一散任池館，幅巾靜坐空書帷。
偶從禪老得真趣，此身不足非財訾。
世間翻覆岸爲谷，猛獸相食虎與羆。
逝將得意比春夢，獨取妙語傳清詩。
眼看宮釀瀉酥酪，未與村酒分醇漓。
解鞍駿馬空伏櫪，寄書黄狗閑生釐。
江山平日偶有得，不自圖寫渾忘之。
臨窗展卷聊自適，盤礴豈復冠裳羈。
欲乘漁艇發吾興，願入野寺嗟兒癡。
行纏布襪雖已具，山中父老應嫌遲。
題王詵都尉設色山卷後
作者：蘇轍
朝代：宋

還君橫卷空長嘆，問我何年便退休。
欲借岩阿著茅屋，還當溪口泊漁舟。
經心蜀道雲生足，上馬胡天雪滿裘。
萬里還朝徑歸去，江湖浩蕩一輕鷗。
題舊鍾馗
作者：蘇轍
朝代：宋

濟南書記今白鬚，歲節鍾馗舊綠襦。
舉手托天欣見雪，破鞋踏凍可憐渠。
滔滔時輩今黄壤，六六年華屬老夫。
兒女未容翁便去，銀瓶隔夜浸屠酥。
題都昌清隠禪院
作者：蘇轍
朝代：宋

北風江上落潮痕，恨不乘舟便到門。
樓觀飛翔山斷際，松筠陰翳水來源。
升堂猿鳥晨窺坐，乞食帆檣莫繞村。
誰道溪巖許深處，一番行草認元昆。
題郾城彼岸寺二首·文殊院古柏
作者：蘇轍
朝代：宋

曾看大柏孔明祠，行盡天涯未見之。
此樹便當稱子行，他山只可作孫枝。
棟梁知是誰家用，舟楫唯應海水宜。
日莫飛鴉集無數，青田老鶴未曾知。
題郾城彼岸寺二首·武宗元比部畫文殊玄奘
作者：蘇轍
朝代：宋

遺墨消磨顧陸餘，開元一一數吳盧。
本朝唯有宗元近，國本長留後世模。
出世真人氣雍穆，入蕃老釋面清癯。
居人不惜遊人愛，風雨侵陵色欲無。
題韓駒秀才詩卷
作者：蘇轍
朝代：宋

唐朝文士例能詩，李杜高深得到希。
我讀君詩笑無語，恍然重見儲光羲。
風痹三作
作者：蘇轍
朝代：宋

年老百病生，風痹已三作。
主家長患聾，說法仍害脚。
十年學趺坐，從此罷雀躍。
閉目時自觀，寸田飽耕鑿。
下種本無種，服藥亦非藥。
田熟根自生，病去如花落。
吾生默已定，有數誰能却。
數盡吾則行，未應墮冥漠。
風雪
作者：蘇轍
朝代：宋

冬溫未宜人，風雪中夜止。
疾雷略吾窗，輕冰入吾被。
病去適三日，驚起存一氣。
心安氣亦安，二物本非二。
皎然一寸燈，下燭九泉底。
物來無不應，物去未嘗昧。
恨我俗緣深，撓此古佛智。
醫來視六脈，六脈非昔比。
食櫻笋二首·其一
作者：蘇轍
朝代：宋

一旱經春草木焦，朱櫻結子獨盈條。
盤中宛轉明珠滑，舌上逡巡絳雪消。
仰囁佳人露猶濕，偷銜啼鳥語尤嬌。
南方荔子爭先後，羞見炎風六月燒。
食櫻笋二首·其二
作者：蘇轍
朝代：宋

林竹抽萌不忍挑，誰家盈束伴晨樵。
籜龍似欲號無罪，食客安知惜後凋。
不願鹽梅調鼎味，姑從律呂應簫韶。
林間老死雖無用，一試冬深雪到腰。
食菱
作者：蘇轍
朝代：宋

野沼漲清泉，烏菱不直錢。
蟹肥螯正滿，石破髓初堅。
節物秋風早，樽罍夜月偏。
令人思淮上，小舫藕如椽。
食鷄頭
作者：蘇轍
朝代：宋

風開芡觜鐵爲鬚，斧斫沙磨旋付厨。
細嚼兼收上池水，徐咽還成滄海珠。
佳客滿堂須一斗，閑居頼我近平湖。
多年不到會靈沼，氣味宛然初不殊。
飲酒過量肺疾復作
作者：蘇轍
朝代：宋

朝蒙麴塵居，夜傍糟床卧。
鼻香黍麥熟，眼亂瓶罌過。
囊中衣已空，口角涎虛墮。
啜嘗未云足，盜釂恐深坐。
使君信寬仁，高會慰寒餓。
西樓適新成，明月猶半破。
擁檐青山橫，拂檻流水播。
雕槃貯霜實，銀盎薦秋糯。
共言文字歡，豈待紅裙佐。
惟知醍醐滑，不悟頗羅大。
夜歸肺增漲，晨起脾失磨。
情懷忽牢落，藥餌費調和。
衰年足奇窮，一醉仍坎坷。
清尊自不惡，多病欲何奈。
聞公話少年，舉白不論個。
歌吟雜嘲謔，笑語爭掀簸。
平明起相視，銳氣曾未挫。
達人遺形骸，駑馬懷豆莝。
不知逃世網，但解憂歲課。
不見獨醒人，終費招魂些。
飲餞王鞏
作者：蘇轍
朝代：宋

送君不辦沽斗酒，撥醅浮蟻知君有。
問君取酒持勸君，未知客主定何人。
府中杯棬强我富，案上苜蓿知吾真。
空厨赤脚不敢出，大堤花艷聊相親。
愛君年少心樂易，到處逢人便成醉。
醉書大軸作歌詩，頃刻揮毫千萬字。
老夫識君年最深，年來多病苦侵凌。
賦詩飲酒皆非敵，危坐看君浮大白。
養竹
作者：蘇轍
朝代：宋

病竹養經年，生筍大如母。
初番放出林，末番任供口。
欲求五寸圍，更聽三年後。
蕭疏盡椽桷，無復堪作帚。
吾廬適營葺，便可開戶牖。
秀色到衣冠，清風盪塵垢。
物生恨失養，養至無不厚。
斧斤日摧剝，陰陽自難救。
閑居玩草木，農圃即師友。
養人如養竹，舉目皆孝秀。
馬上見賣芍藥戲贈張厚之二絕·其一
作者：蘇轍
朝代：宋

春風欲盡無尋處，盡向南園芍藥中。
過盡此花真盡也，此生應與此花同。
馬上見賣芍藥戲贈張厚之二絕·其二
作者：蘇轍
朝代：宋

春來便有南園約，過盡春風約尚賒。
綠葉成陰花結子，便須携客到君家。
駕幸親賢宅贈隨駕諸公
作者：蘇轍
朝代：宋

日日南風夜氣煩，一聲鳴䟆萬人看。
禁溝飛水清黄道，凉殿分冰遍從官。
急雨未成昏觀闕，微飆稍覺泛和鑾。
相看揮汗塵埃裏，散髮何人舊不冠。
高郵別秦觀三首·其一
作者：蘇轍
朝代：宋

濛濛春雨濕邗溝，蓬底安眠晝擁裘。
知有故人家在此，速將詩卷洗閑愁。
高郵別秦觀三首·其三
作者：蘇轍
朝代：宋

高安此去風濤惡，猶有廬山得縱遊。
便欲携君解船去，念君無罪去何求。
高郵別秦觀三首·其二
作者：蘇轍
朝代：宋

筆端大字鴉棲壁，袖裏清詩句琢冰。
送我扁舟六十里，不嫌罪垢汙交朋。
高郵贈別杜介供奉
作者：蘇轍
朝代：宋

淮南魚米年年賤，直便歸休無俸錢。
錦背圖書何益事，塵生弦筦正參禪。
逢人未廢一樽酒，送客長隨百里船。
世上得如君自在，不須開府事開邊。
魏佛狸歌
作者：蘇轍
朝代：宋

魏佛狸，飲泗水，黄金甲身鐵馬箠。
睥睨山川俯畫地，畫作西方佛名字。
卷舒三軍如使指，奔馳萬夫鑿山觜。
雲中孤月妙無比，青蓮湛然俯下視。
擊鉦卷旆抽行營，北徐府中軍吏喜。
度僧築室依雲烟，俯窺城郭衆山底。
興亡一瞬五百年，細草荒榛沒孤壘。
魯元翰中大挽詞二首·其一
作者：蘇轍
朝代：宋

遺直誦家聲，持心本至誠。
何勞求皦察，所至自安平。
氣象餘前輩，才華屬後生。
飛騰看諸子，相繼亦公卿。
魯元翰中大挽詞二首·其二
作者：蘇轍
朝代：宋

十年初見范公園，知與錢塘結弟昆。
樂易向人無不可，疏慵憐我正忘言。
南遷却返逢北渡，遠聘相過適近藩。
無復放懷嘩笑語，挽詩空寄淚潺湲。
黄州陪子瞻遊武昌西山
作者：蘇轍
朝代：宋

千里到齊安，三夜語不足。
勸我勿重陳，起遊西山麓。
西山隔江水，輕舟亂鳬鶩。
連峰多回溪，盛夏富草木。
杖策看萬松，流汗升九曲。
蒼茫大江涌，浩蕩衆山蹙。
上方寄雲端，中寺倚巖腹。
清泉類牛乳，煩熱須一掬。
縣令知客來，行庖映修竹。
黄鵝時新煮，白酒亦近熟。
山行得一飽，看盡千山綠。
幽懷苦不遂，滯念每煩促。
歸舟浪花暝，落日金盤浴。
妻孥寄九江，此會難再卜。
君看孫討虜，百戰不摇目。
猶憐江上臺，高會飲千斛。
巾冠墮臺下，坐使張公哭。
異時君再來，携被山中宿。
黄幾道郎中同年挽詞二首·其一
作者：蘇轍
朝代：宋

溫恭天賦此心良，惠愛人知政術長。
井水無波任瓶綆，牛刀投隙應宮商。
分符出遍名城守，携被歸從華省郎。
不到汝陰遺恨遠，坐令湖水減清光。
黄幾道郎中同年挽詞二首·其二
作者：蘇轍
朝代：宋

早歲相從能幾時，淮陽花發正遊嬉。
鳴弓矍相人如堵，席地滄浪柳作帷。
十載舊游真是夢，一時佳客尚存誰。
遥聞葬日車千兩，漬酒綿中寄一悲。
龍川道士
作者：蘇轍
朝代：宋

昔我遷龍川，不見平生人。
傾囊買破屋，風雨庇病身。
頎然一道士，野鶴墮鷄羣。
飛鳴閭巷中，稍與季子親。
刺口問生事，褰裳觀運斤。
俯仰忽三年，愈久意愈真。
送我出重嶺，長揖清江濱。
方營玉皇宮，棟宇期一新。
成功十年後，脫身走中原。
見公心自足，徒步非我勤。
我歸客箕潁，晝日長掩關。
僕夫忽告我，門有萬里賓。
問其所從來，笑指南天雲。
心知故人到，驚喜不食言。
我老益不堪，惟有二頃田。
年年種麥禾，僅能免饑寒。
君來亦何爲，助我耕且耘。
嗟古或有是，今世非所聞。
七弟示詩後又改緣字爲川字因再次韵
作者：蘇頌
朝代：宋

幽棲新得地，朴飾敢求全。
一畝真儒有，三年近道邊。
鋤荒還見舊，革陋遂成妍。
棟宇依岩畔，烟雲入檻前。
人非勝土木，心每懼冰淵。
州處來閒燕，山居隔市廛。
軒窗橫列岫，屏嶂對先賢。
念昔初經始，惟蘄遠水泉。
丘園寧待賁，宗廟貴爲先。
幸免靈臺寄，重叨真室虔。
頤生無異術，送死有新阡。
世慮都忘矣，勞生此息焉。
道腴甘淡薄，食邑減芳鮮。
士譽言功德，僧談半滿偏。
未從招隠客，不費買鄰錢。
晝靜龍鬚坐，宵寒龜殻眠。
藉莎毋剪薙，即石不磨鎸。
假職恩良厚，歸田志益堅。
秋毫知帝力，清白自家傳。
吾弟欣堂構，長言紀瓞綿。
思親樂京口，懷土限閩川。
江左步兵酒，華陽小有天。
銜杯蠲痼疾，行藥助修年。
更有扶衰物，鄰家十八仙。
七言二首奉答簽判學士·其一
作者：蘇頌
朝代：宋

兩篇華藻敵南金，辱贈應憐舊賞音。
平日所知誰莫逆，老年于事已無心。
雲霄路在看君上，詩酒盟寒且共尋。
屈指當時文學士，誰知揚子思湛深。
七言二首奉答簽判學士·其二
作者：蘇頌
朝代：宋

常愛君房言語妙，仍欽叔度德名高。
受釐宣室行膺召，置酒梁園喜譽髦。
辯博方親談衮衮，別離俄起恨勞勞。
臨岐更辱殷勤句，衰拙何勝異日褒。
七言送林次中南歸
作者：蘇頌
朝代：宋

何事頻思江海間，清時美彥未應閒。
襟懷舊貯縱橫術，獻納嘗開咫尺顔。
吏隠尚勞趨幕府，郊居毋苦戀家山。
蓴鱸正熟雖堪愛，羔雁相催又北還。
三月二日奉詔赴西園曲宴席上賦呈致政開府太師三首·其一
作者：蘇頌
朝代：宋

幅巾私第已歸休，當宁虛懷更款留。
避寵雖辭持節冊，送行猶用濟川舟。
城南舊圃扃花洞，洛下新莊引御溝。
詔諭兩京居密邇，不妨乘興往還遊。
三月二日奉詔赴西園曲宴席上賦呈致政開府太師三首·其三
作者：蘇頌
朝代：宋

昔美都門祖二疏，太沖篇咏貴良圖。
不聞賓主俱公鼎，未見篇章出寶跗。
河岳英靈添賦咏，都人士女競歡娛。
皆言元老歸休盛，恩禮便蕃自古無。
三月二日奉詔赴西園曲宴席上賦呈致政開府太師三首·其二
作者：蘇頌
朝代：宋

邦人欽佇見儀刑，詔使相望對寵靈。
位冠三公師尚父，躬全五福壽康寧。
久留行色春過半，乍別天顔涕欲零。
誰識上心優老意，從行仍許鯉趨庭。
三月十七日三舍人宴集西省劉叔貢作詩貽坐客席上走筆和呈
作者：蘇頌
朝代：宋

簪纓曉入鳳池西，雨過重廊不踏泥。
禁掖英僚初拜慶，儒林舊侶許攀携。
兩朝雲露陪嘉宴，二紀塵埃愧舊題。
四戶對開參國論，風流無復羨南齊。
丘林諸君以春雪三絕見寄走賦長句奉酬
作者：蘇頌
朝代：宋

彼美春工用意多，剪裁瓊蕊綴庭柯。
妍辭重識梁園賦，寡和還推郢國歌。
莫嘆餘花皆慘悴，共看修柏自婆娑。
尊前謾愛風光好，不見山陰泛棹過。
中京紀事
作者：蘇頌
朝代：宋

邊關本是苦寒地，况復嚴冬入虜鄉。
一带土河猶未凍，數朝晴日但凝霜。
上心固已推恩信，天意從茲變燠暘。
最是使人知幸處，輕裘不覺在殊方。
中書令程文簡挽辭三首·其一
作者：蘇頌
朝代：宋

邦國藩宣老，階符陟降賢。
朝方尊舊德，天不畀遐年。
勛載奉常誄，神棲京兆阡。
悲笳聲未斷，壟日下虞淵。
中書令程文簡挽辭三首·其三
作者：蘇頌
朝代：宋

都門簫鼓動哀音，丹旐西歸詔祖臨。
故府簪裾空墮淚，高原松檟已成陰。
藩朝宣力由忠藎，彝鼎書功映古今。
他日甘棠知不剪，五州遺德在人深。
中書令程文簡挽辭三首·其二
作者：蘇頌
朝代：宋

星墜寢門夕，歌興夢奠時。
騎箕良弼去，罷社國人悲。
富貴驚川逝，功名白日垂。
祗應金石刻，無愧伯喈辭。
中書侍郎贈銀青光祿大夫傅欽之挽辭三首·其一
作者：蘇頌
朝代：宋

賈傅少馳譽，平津晚遘時。
生賢不俾壽，造物孰能知。
故事留烏府，清規載鳳池。
上思楊綰直，當扆屢嗟咨。
中書侍郎贈銀青光祿大夫傅欽之挽辭三首·其三
作者：蘇頌
朝代：宋

平生出處與迍通，五十年中事事同。
晚歲金門陪末議，一朝華簀見將終。
晉賢已失蒼生望，魯國還嗟我道窮。
衰病無因送歸紼，商聲聊復寄深衷。
中書侍郎贈銀青光祿大夫傅欽之挽辭三首·其二
作者：蘇頌
朝代：宋

璞玉渾金量，經邦論道賢。
肖形真間氣，委蛻欻終天。
繐帳群公奠，楹書奕世傳。
云誰哭之慟，慶曆老同年。
二月晦日過范景仁舍人留飲聯句分夜而歸
作者：蘇頌
朝代：宋

聞道星軺稅鞅鞿，朋遊相繼款齋扉。
正當春霽園英富，况值時清諫疏稀。
共喜開顔論雅舊，須留持酒玩芳菲。
屬酬新句尤歡縱，不限嚴更未許歸。
使回蹉榆林侵夜至宿館
作者：蘇頌
朝代：宋

使還兼道趣南轅，朝出沙陀暮水村。
雪嶺迢遥人自少，冰天凄慘日長昏。
鴉聞宿舍驚如鬧，馬識歸途去似奔。
屈指開年到京闕，夢魂先向九重閽。
侍讀給事王公挽辭三首·其一
作者：蘇頌
朝代：宋

當代儒林老，誰知藴學精。
典章推練達，經術號通明。
簪橐何時去，堂坊一旦成。
漢庭傷賈傅，仕不至公卿。
侍讀給事王公挽辭三首·其三
作者：蘇頌
朝代：宋

經幄咨嗟舊學臣，誄章追冊兩優恩。
平時寵祿由稽古，不朽聲名在立言。
駟馬嘶鳴還故國，素車奔走送高原。
諸儒師表今亡矣，惟有清風愯後昆。
侍讀給事王公挽辭三首·其二
作者：蘇頌
朝代：宋

禁序方尊寵，雍容侍紫宸。
忽驚疇昔夢，遂失老成人。
史稿留天閣，銘旌去國闉。
龍門賓友散，揮涕想遺塵。
僕射文莊高公挽辭二首·其一
作者：蘇頌
朝代：宋

學術儒林老，人流國士尊。
立朝惟直道，寤主有嘉言。
高議留帷幄，清風遺子孫。
音儀嗟日遠，隧路閟東原。
僕射文莊高公挽辭二首·其二
作者：蘇頌
朝代：宋

寵祿功名孰與同，平津儒者仕三公。
前言往行通今古，素節清規壹始終。
巖廟猶傳風采盛，燕堂俄愴笑談空。
從來操尚人知少，獨有遺思在聖衷。
元日鴻慶宮朝拜二十韵
作者：蘇頌
朝代：宋

上國房心次，仙都太紫微。
璧門開倣雉，金闕立如翬。
昔聖躬三祀，乘時動六飛。
奠圭渦曲已，鳴蹕渙陽歸。
孚號興王澤，尊名象日畿。
經營原廟制，虔鞏上天威。
祖系崇軒鼎，宗祊奉漢衣。
豫游恩甚盛，謁款禮無違。
却顧和鸞迹，咸嗟歲序非。
璿源流永永，堯德冠巍巍。
我后遵鴻烈，聲明極範圍。
乾坤扶寶曆，日月拱琳扉。
朝會元正始，班聯內著依。
敘官風憲肅，就列羽儀輝。
北面鸞分黨，東隅斗轉機。
寒銷冰玉砌，風繞大龍旂。
瑞色花藏綠，歡聲霧散霏。
未竣真館集，遥仰帝陽晞。
至治尤遐邈，先猷重發揮。
邦人徒望幸，延首向端闈。
元祐癸酉秋九月蒙恩補郡維揚十一月到治蒞事之始首閱題名前後帥守莫非一時豪傑固所欽慕矣然於其間九公頗有夤緣感舊思賢嗟嘆不足因作長韵題於齋壁以寄所懷耳
作者：蘇頌
朝代：宋

維揚禹九州，淮南唐四鎮。
地據江海衝，星占楚吳分。
五季劇荒擾，我朝夷僭閏。
督府時稱雄，守帥選常遴。
由來竹符使，莫匪邦家聞。
其間九賢者，尤推萬人俊。
太原文章伯，師友淵源濬。
五事陳便宜，七制推典訓。
屢薦官雖崇，三已色無慍。
岐公老藩朝，惠愛浹吳晉。
薦士言有味，偃兵功不陳。
鼎飪方燮和，丘園終委順。
淵哉文肅公，生遘休明運。
三朝翰墨工，二府謀猷奮。
道卷任推遷，名全蔑緇磷。
鄭公梁棟才，天質璆琳韵。
大筆弟兄同，萬事朝廷問。
徊翔極宰樞，終始無疵吝。
仁宗初倦勤，魏公復來覲。
堂堂真相尊，謇謇嘉言進。
十字篆勛勞，大烝報忠藎。
樂安予舊館，早歲窺牆仞。
儒林仰宗工，政府發閎論。
雖無鼎銘勛，却有書傳信。
吾友仲邍父，利器發硎刃。
論經鄙章句，縱辨摧凌誶。
經緯夙志違，風流壯年盡。
文武惟秀公，將相紆雙印。
入輔復出藩，撫淮兼帥潤。
憶昔獲攀稽，後來嘗慕藺。
司空一代宗，累葉清風振。
繼父漢韋平，致君古堯舜。
時嘆人云亡，上嗟天不憖。
昔人企前修，景行仰高峻。
聲氣或相同，古遠視猶近。
馬遷稱晏嬰，羊祜交陸遜。
異代思執鞭，仇鄰通饋餫。
粵予望諸賢，先後來茲郡。
既非鎮俗才，仍抱終天釁。
砂礫自澄汰，鉛鏌殊銛鈍。
將書名在石，終慚駑附駿。
前人固難追，遺德猶可徇。
鞭後志良勤，思齊言亦訒。
顔㥏章在懷，年侵霜滿鬢。
俛仰復奚爲，茲焉俟嘉遁。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其一
作者：蘇頌
朝代：宋

防人不善自爲謀，對吏方知口起羞。
本爲追胥寬逮繫，何期僚屬致增尤。
溺灰竟欲焚安國，書牘誰將念絳侯。
惟有丹誠貫金石，風波飄蕩任沈浮。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其一〇
作者：蘇頌
朝代：宋

罷尹一年重置對，去家千里涉寒溫。
青雲交友難傾蓋，白髮慈親正倚門。
目斷濠梁橫涕泗，夢回京口役形魂。
寬恩若未投諸裔，好奉安輿葺故園。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其七
作者：蘇頌
朝代：宋

名絓臺章冒典刑，聖仁無濫許原情。
尹京雖愧四方則，廷尉亦非天下平。
三已自知無慍色，一廛歸去願爲氓。
君恩天地何由報，九死鴻毛比尚輕。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其三
作者：蘇頌
朝代：宋

吏議推窮舊話言，畏途迢遞冒風瀾。
兩詞罷對文移絕，一室常眠枕席寒。
鬰鬰久居人共嘆，皇皇求義我知難。
誰將羑里匡陳事，便作閒堂紫極看。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其九
作者：蘇頌
朝代：宋

秋杪拘留冬欲闌，一旬參對累旬閒。
適逢御史俱釐務，更值中朝久絕班。
壁觀無言休問祖，坐忘遺照且晞顔。
是非榮辱知難必，反覆須臾覺夢間。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其二
作者：蘇頌
朝代：宋

搆虛爲實盡枝辭，直道公心自不欺。
衆口鑠金雖可畏，三人成虎我猶疑。
忠邪所頼圓穹鑒，通塞須憑大衍推。
况是聖神方燭理，深冤終有辨明時。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其五
作者：蘇頌
朝代：宋

飛語初騰觸細文，廷中交構更紛紜。
綱條既甚秋荼密，枉直何由束矢分。
御史皆稱素長者，府徒半識故將軍。
却憐比戶吳興守，詬辱通宵不忍聞。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其八
作者：蘇頌
朝代：宋

推治無期任猛寬，苛留累月尚盤桓。
風霜幾日經摧挫，案牘逾旬未省觀。
失勢我如魚在網，操權吏甚虎而冠。
南班小吏猶知禮，朝夕時來一問安。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其六
作者：蘇頌
朝代：宋

縱出由來古有誅，徇私無實荷寬紓。
已知公冶本非罪，免似鄒陽更上書。
刀筆任從文俗議，風霜方識憲臺居。
自慚衰拙將何用，學術無堪政事疏。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其四
作者：蘇頌
朝代：宋

平日論心友與親，白頭臨事斗如新。
臝衣難喻疑金客，束緼應無乞火人。
三省行藏知有命，十年流落困無津。
物情世態經諳練，不假虛詞問大鈞。
元豐己未三院東閣作 己未九月予赴鞫御史聞子瞻先已被繫予晝居三院東閣而子瞻在知雜南廡才隔一垣不得通音息因作詩四篇以爲異日相遇一噱之資耳 其一
作者：蘇頌
朝代：宋

早年相值浙江邊，多見新詩到處傳。
樓上金蛇驚妙句，卷中腰鼓伏長篇。
仳離歲月流如水，抑鬰情懷積似烟。
今日柏臺相望處，隔垣音響莫由宣。
元豐己未三院東閣作 己未九月予赴鞫御史聞子瞻先已被繫予晝居三院東閣而子瞻在知雜南廡才隔一垣不得通音息因作詩四篇以爲異日相遇一噱之資耳 其三
作者：蘇頌
朝代：宋

源流同是子卿孫，公自多才我寡聞。
謬見推稱丈人行，應緣舊熟秘書君。
文章高絕誠難敵，聲氣相求久益勤。
莫爲歌詩能數瞇，聖朝終要頌華勛。
元豐己未三院東閣作 己未九月予赴鞫御史聞子瞻先已被繫予晝居三院東閣而子瞻在知雜南廡才隔一垣不得通音息因作詩四篇以爲異日相遇一噱之資耳 其二
作者：蘇頌
朝代：宋

詞源遠遠蜀江流，風韵琅琅舜廟球。
擬策進歸中御府，文章傳過带方州。
未歸綸閣時稱滯，再換銅符政並優。
嘆惜鍾王行草筆，却隨諸吏寫毛頭。
元豐己未三院東閣作 己未九月予赴鞫御史聞子瞻先已被繫予晝居三院東閣而子瞻在知雜南廡才隔一垣不得通音息因作詩四篇以爲異日相遇一噱之資耳 其四
作者：蘇頌
朝代：宋

近年出處略相同，十載邅迴我與公。
杭婺鄰封遷謫後，湖濠繼踵縶維中。
詩人囁囁常多難，儒者凄凄久諱窮。
他日得歸江海去，相期來訪蒜山東。
公說再和并前十五篇輒復課六章用足前篇之闕·其一
作者：蘇頌
朝代：宋

汪汪雅量若陂池，才略縱橫未易知。
振藻詞場無怯敵，游心藝苑有餘師。
獨醒繼日長辭酒，坐穩閒時但校棋。
塞北山河遍登覽，吟哦馬上足新詩。
公說再和并前十五篇輒復課六章用足前篇之闕·其三
作者：蘇頌
朝代：宋

欲養蛟龍謾鑿池，惟應道術兩相知。
論年校德予慚老，强識多聞子可師。
監彼盈虛門若市，明于取舍智猶棋。
幹時已副寬民詔，沈俊休吟咏史詩。
公說再和并前十五篇輒復課六章用足前篇之闕·其二
作者：蘇頌
朝代：宋

皇華幾月案鹽池，鉤按從來未有知。
隠伏無由逃計最，勤勞長足儆官師。
事逢錯節皆投刃，利析秋毫類算棋。
他日朝廷詢北事，講論風俗待陳詩。
公說再和并前十五篇輒復課六章用足前篇之闕·其五
作者：蘇頌
朝代：宋

荷葉田田水滿池，東堂真趣幾人知。
折華暇日尋園吏，競渡經春習棹師。
隨分命賓仍授簡，不妨問易更看棋。
歡懷既適從何見，事事忘言盡在詩。
公說再和并前十五篇輒復課六章用足前篇之闕·其六
作者：蘇頌
朝代：宋

莫笑凡龜戀澤池，不蘄刳灼效前知。
親逢日月光華旦，勉慕淵源浸漸師。
義切仰山勤景行，事迷當局戒貪棋。
衰遲猶竊君侯祿，深愧曹風伐輻詩。
公說再和并前十五篇輒復課六章用足前篇之闕·其四
作者：蘇頌
朝代：宋

封境東連浴日池，川源近盬四方知。
水官無事延年計，估客應求范蠡師。
樓閣嵯峨千里鑑，田疇夷坦一枰棋。
追尋燕友南皮會，誰繼曹劉七子詩。
六月六日訪晁美叔吏部越宿蒙惠長篇因次其韵
作者：蘇頌
朝代：宋

近伏值休澣，端居無所爲。
觸熱事造請，有如褦襶詩。
偶到昭德里，主人不吾非。
惟今吏部郎，望清秩非卑。
而與兩銓選，事聯相附離。
每聽人物論，尤詳臺閣儀。
沿襲尋本原，左右逢津涯。
登朝鬢猶綠，繼世衣仍緇。
歡然久相接，甚矣嗟吾衰。
誰言同趣舍，何力能噓吹。
但慚蒹葭陋，坐對瓊林枝。
時或把書卷，不厭顔生饑。
間亦忘形骸，任譏嗣宗癡。
喜君方得塗，騫騰復何疑。
豈此哀烏省，能留威鳳姿。
君才適時用，早聞天子知。
荷囊與鳴玉，獻納無不宜。
寧校歲月勞，求爲法令師。
再和
作者：蘇頌
朝代：宋

十分春色九分殘，計日追遊至夜闌。
月照餘花光燭燭，露垂新葉影團團。
壅焙萱背尤宜厚，汲引荷池莫放乾。
看即熏風催暑景，要須佳玩兩三般。
再和
作者：蘇頌
朝代：宋

朱門羅綺競珊珊，未必儒官偏少歡。
隨分管絃娛性尚，等閒唱咏過暄寒。
幽人棲遁心非適，夸者經營席靡安。
一絓利名均是徇，能遺斯事更爲難。
再和三篇·其一
作者：蘇頌
朝代：宋

莫嘆潛鱗久在池，已喧才譽滿朝知。
雄辭自可吞雲夢，博識應能對仲師。
榮辱早諳真采選，競謙不校古儒棋。
使還即見金門召，况有中和樂職詩。
再和三篇·其三
作者：蘇頌
朝代：宋

兵厨釀酒宅連池，爲郡優悠每自知。
鈴下文移歸幕府，案前頤指走籤師。
農桑課罷聊行樂，朱墨閒來好序棋。
飽食將何報豐祿，歌時惟咏阜財詩。
再和三篇·其二
作者：蘇頌
朝代：宋

聞君八法擅臨池，擫押工夫世少知。
學者伏膺虞秘監，時賢求範永禪師。
流傳異日須懸帳，交質何人敢對棋。
斂手薑芽柳家樣，解嘲幾困老劉詩。
再和倒韵
作者：蘇頌
朝代：宋

新植蒼筤竹，欣欣若感知。
日陰紛展蓋，風韵巧吹篪。
幸對人瀟灑，兼依地坦夷。
二年官此者，一日可忘之。
抱節疏仍密，交柯挺復欹。
藂生相友善，特立甚矜持。
長處苔微破，看來露亦披。
鳳姿聊側翅，蛇變但存皮。
莫作恂兵伐，留爲介杖騎。
雪霜饒欲冒，雨露已先滋。
初見猶齊架，俄驚漸出籬。
中虛緣物性，外勁是天姿。
比畝雖云少，成林亦未遲。
廟丘當見採，栝羽豈勞施。
鵲尾冠須製，鵷雛食可期。
拂雲思柏悅，盈畹笑蘭衰。
任土前書貴，名園此地宜。
縱難聽嶰管，肯學唱巴枝。
既許親齋几，寧辭局甃墀。
更煩勤愛護，有用在他時。
再和入省宿
作者：蘇頌
朝代：宋

雕龍辭辨幹時才，重贊甘泉屈壯懷。
被擁綾香歸漢直，食葷忘茹似顔齋。
休嗟簿領書堆案，况是鴻鸞序漸階。
公論共推資望久，春雲高步信難排。
再和暮春
作者：蘇頌
朝代：宋

黄鶑初囀燕新還，林館清虛景未闌。
甕撥金膏傾臘脚，封開綠絹試春團。
條風吹笋苞猶嫩，穀雨催花色漸乾。
若待休閒頻宴集，牽拘人事恐多般。
再次前韵
作者：蘇頌
朝代：宋

巋然華屋四開扉，經構初憑佛大威。
最是一州孤絕處，不因嘉客到應稀。
凌虛自覺雲梯近，銷暑聊將玉盞飛。
人士莫嗟山簡醉，猶能倒著接䍦歸。
再次韵
作者：蘇頌
朝代：宋

上尊百倍勝新豐，御茗珍兼大小龍。
頒賚併蒙中使降，捧持猶見守臣封。
露芽輕嫩研香馥，雲朵纖濃印迹重。
拜賜頻繁何以報，惟堅名節比寒松。
再酬三次前韵
作者：蘇頌
朝代：宋

千里江山昔霸基，百年文物憺皇威。
閭閻櫛比于今盛，塔寺鱗差自古稀。
極目烟霞時顯晦，忘情魚鳥自潛飛。
何須遠慕岩居者，乘興還來興盡歸。
冬夕會諸同僚與稅舍弟郡齋飲話通判歐郎中以二絕句紀事見寄次韵·其一
作者：蘇頌
朝代：宋

弟兄叨郡兩淮間，賓友銜杯午夜歡。
喜聽話言消酒力，更欽風義敵霜寒。
冬夕會諸同僚與稅舍弟郡齋飲話通判歐郎中以二絕句紀事見寄次韵·其二
作者：蘇頌
朝代：宋

立朝才薄幸潛郎，出守恩優便養堂。
頼得同僚借河潤，坐令尸祿荷龍光。
冬日北庭懷餘杭舊僚屬
作者：蘇頌
朝代：宋

曾約尋山春水間，越江吳岫遍留連。
沙頭寺院看花日，湖上樓臺試茗天。
酒後歌呼常薄暮，風流雲散忽經年。
異方萬里相望處，滿眼荒郊倍慘然。
冬至日瓦橋與李綖少卿會飲
作者：蘇頌
朝代：宋

使傳驅馳同被命，邊城迢遞偶相從。
風霜正急偏催老，歲月如流又過冬。
方念去家千里遠，無辭沈醉十分濃。
須知此會洵堪喜，北上河橋便寡悰。
刁景純學士寄示嘉篇述前後過潁遊覽之樂不鄙虛陋曲蒙推奬感嘆不足輒用本韵通成五十仰答來貺
作者：蘇頌
朝代：宋

昔歲寓文館，雅志慕藩屏。
嘗聞近畿州，勝絕惟南潁。
十年走京華，官局苦閒冷。
欲求一麾去，數奏囊章請。
適會擇茲守，乘時竊僥倖。
君相寵儒林，念久貸諐眚。
旋蒙左符賜，上戴天恩併。
扁舟促行役，洪渠逐奔猛。
飄然離塵囂，有若出機穽。
從容光景多，歷覽江山迥。
去都時值秋，到官月逢寎。
此邦信名區，民願俗無警。
昔守皆巨公，今猶蒙鎮靖。
非才偶承乏，繼治實多幸。
前賢有規模，遇事見要領。
因此頗閒暇，得以探物景。
溪湖繞郡郭，臺榭跨岡嶺。
春媚花百名，秋香荷十頃。
野色連莽蒼，水容迷淥浄。
虹駕逵路長，鷁泛源流永。
幽尋窮勝處，登陟疲足脛。
適意自留連，對人成詫逞。
是時汴流阻，北客多過境。
景純罷山陰，前旆亦南騁。
予逢丈人行，再拜肅襟袊。
君待同舍生，抗禮均儕等。
公齋薦具薄，主席奉陪鼎。
饋以清淮魚，報我龍山茗。
西園復追從，繼日承音謦。
胸懷坦而夷，不事畦與町。
杯盤命鎸簡，絲竹煩正訂。
橫管教吹羌，新聲賞歌郢。
善謔劇笑諧，盡歡忘醉醒。
自茲別經秋，多故值憂梗。
七月會同軌，遠臣傷弔影。
交舊少經塗，酒希但虛皿。
兀然坐空閤，何異蛙在井。
故人勤眷盼，尺書詢動靜。
新詩三百言，斫句露鋒穎。
念舊起悲傷，曾遊皆記省。
眷予忝疇曩，被愛逾踵頂。
感嘅知己心，中藏聊自儆。
景純書閣老，二紀酬申丙。
當年文雅譽，久合登西省。
心貪爲郡樂，旌旄屢操秉。
徊翔成淹留，前輩今誰並。
復聞乞淮藩，早已飾歸艇。
南河如可棹，北渡時引頸。
溪亭待清掃，賓具重消整。
還當揖前塵，晤語慰懸耿。
初至廣平紀事言懷呈同事閤使
作者：蘇頌
朝代：宋

雙節同來朔漠邊，三冬行盡雪霜天。
朝飧羶酪幾分飽，夜擁貂狐數鼓眠。
光景不停如轉轂，歸心難遏似流煙。
須將薄宦同羈旅，奔走何時是息肩。
初過白溝北望燕山
作者：蘇頌
朝代：宋

青山如壁地如盤，千里耕桑一望寬。
虞帝肇州疆域廣，漢家封國冊書完。
因循天寶興戎易，痛惜雍熙出將難。
今日聖朝恢遠略，偃兵爲義一隅安。
判秘閣何龍圖赴職宴集諸公同賦詩以紀出入之盛
作者：蘇頌
朝代：宋

一去鴻都歲始旬，職更河澳與言綸。
出爲戎閫蕃宣守，歸作儒林典頌人。
寓直重遊唐麗正，繙書還上漢麒麟。
參陪樽俎俱時彥，獨愧非才踵後陳。
北帳書事
作者：蘇頌
朝代：宋

北海蓬蓬氣怒號，厲聲披拂晝兼宵。
百重沙漠連空暗，四向茅檐捲地飄。
與日過河流水涸，行天畜物密雲遥。
輶軒使者偏蒙福，夙駕陰霾斗頓消。
南郊大禮慶成詩五首·有事于南郊
作者：蘇頌
朝代：宋

惟皇繼天，宅位三禩。
靈德及遠，嘉生茂遂。
仲冬月良，一陽氣至。
上將告成，禮嚴肆類。
自廟徂郊，萬靈拱衛。
天收宿雰，日麗佳氣。
月逾既望，再登午陛。
對越蒼祗，配以太帝。
奠玉酌匏，升烟燎幣。
志盡虔恭，備成熙事。
玉輿旋衡，歡聲沸渭。
皇專乃誠，下蒙厥惠。
南郊大禮慶成詩五首·朝享景靈宮
作者：蘇頌
朝代：宋

惟宋五世，將郊泰玄。
祗若前典，欽崇道尊。
其日吉午，天時薄寒。
帝出齋寢，朝神紫垣。
降輅就次，被龍搢山。
禮薦蒼玉，樂歌太安。
酌以瓊醴，羞以靈飧。
飆御來格，上誠益虔。
思我基命，系於帝軒。
真祖膺符，錫類貽孫。
皇繼其志，受祉彌繁。
炎炎景歷，億萬斯年。
南郊大禮慶成詩五首·發冊文德殿
作者：蘇頌
朝代：宋

大孝尊親，治本人倫。
自家之政，所以刑民。
天正元日，帝郊畢禋。
將崇母儀，爰即嘉辰。
正朝乾闢，羽衛星陳。
金石既作，公卿薦臻。
帝步西序，躬咨爾臣。
授以冊寶，極其禮文。
群官在位，靡不歡欣。
謂天子孝，感于人神。
祝天子年，後于靈椿。
皇心匪懈，聖度惟新。
南郊大禮慶成詩五首·薦享于太廟
作者：蘇頌
朝代：宋

天命有宋，系軒纂唐。
祖武宗文，積厚流光。
奕奕清廟，八祏同堂。
五祀備饗，百順儲祥。
皇帝孝思，明發不忘。
躬執圭瓚，再薦嘉觴。
公卿陟降，鼎俎芬芳。
廣樂九變，群神迪嘗。
昭我先烈，緝熙萬方。
永思繼述，成不敢康。
始朝于廟，詩歌嗣王。
烈聖在天，保佑我皇。
南郊大禮慶成詩五首·賜赦宣德門
作者：蘇頌
朝代：宋

帝陟圜丘，天降之祜。
嘉與士民，均承福祚。
還御端闈，躬布皇度。
鷄星驗占，鵠書臚句。
慶浹天淵，恩霏雨露。
滌垢棄瑕，蠲租薄賦。
三泉靡封，五刑幾措。
太和充塞，群心率籲。
自古無赦，孰除詿誤。
我朝本仁，實清弊斁。
赦匪其私，仁則有裕。
萬民以懷，邦基鞏固。
卞巡檢重建蘋節堂
作者：蘇頌
朝代：宋

棟宇更新構，亭名即舊規。
和容君子志，歌闋大夫儀。
官政搜兵暇，賓賢命席時。
弦開秋月滿，矢落曉星馳。
疊中朋籌勝，交酬飲樹移。
連鼙呈畫的，急管送金巵。
更得蕭齋榜，重看沈壁詩。
恩勤主人意，雅志最相宜。
即席分得秋字送張吉老學士移使京西
作者：蘇頌
朝代：宋

賜對中楹喜暫留，駐旌聊復到蓬丘。
朋遊少別三周歲，尊酒相逢半白頭。
頻拜恩光龍鑄節，屢宣風力隼橫秋。
二邦已見澄清效，更盡寬平緩主憂。
即席分韵送李才元學士守臨邛
作者：蘇頌
朝代：宋

君登石渠閣，荏苒十過春。
編摩業既卒，出入命已頻。
人情嘆榮滯，雅意猶逡巡。
襟懷恬而曠，鬢髮黳如新。
躬隨省中籍，念切堂上親。
前時動鄉思，歸夢趨梁岷。
乞符去故里，拜疏伏紫宸。
恩頒尺一詔，寵駕雙朱輪。
朝爲浮瀛侶，暮作臨邛賓。
誰言蜀道遠，自喜家山鄰。
歲晏風慘慘，行役心欣欣。
怊悵同舍友，仳離照心人。
杯行莫辭滿，分携只明晨。
又五言
作者：蘇頌
朝代：宋

道卷門常靜，心閒眼倦開。
忽聞賓榻掃，爲喜使車來。
世事浮雲過，時光暮雪催。
放懷何所係，卒歲自游哉。
又兩絕·其一
作者：蘇頌
朝代：宋

江天慘淡物華新，四望漫漫起玉塵。
但怪長衢已盈尺，豈知閉戶有高人。
又兩絕·其二
作者：蘇頌
朝代：宋

看雪宜臨廣路津，年年光景見長新。
不知滋液功多少，且慰東皋首種人。
又同敖姪韵
作者：蘇頌
朝代：宋

不見山翁住翠微，空傳金剎自前齊。
曉猿夜鶴休驚恐，澤雉林烏自雊啼。
客到上方思寄傲，僧携素板乞留題。
重尋黄鵠飛翔處，盡日無人爲指迷。
又和內院海棠
作者：蘇頌
朝代：宋

華萼相輝采翠重，幾番濃艷九春中。
根盤省闥偏含潤，影拂鄰牆暗逐風。
繁若百枝然寶炷，深于三入染纁紅。
諸君賞咏時連屬，珍重多才好事同。
又和十二月十一日雪
作者：蘇頌
朝代：宋

臘前寒雨已爲霖，一夕皚皚變暝陰。
春圃暗驚花萼早，客舟偏覺漕渠深。
都無車馬塵過眼，唯有尊罍酒愜心。
共喜時和成美歲，預知氛祲不能侵。
又和春日對酒
作者：蘇頌
朝代：宋

倦遊城闕祗疏慵，偏愛君家好事風。
後院按歌聲不歇，雕章得句曲方終。
歡來趨向諸緣息，醉裏情懷萬慮空。
誰道廣文官獨冷，未曾虛度一春中。
又和月夜理笛答晤見寄
作者：蘇頌
朝代：宋

聞說羌戎出塞行，征人纔聽淚交橫。
三秋霜氣先時至，萬里鄉心半夜驚。
子野踞床思逐弄，季長卧鄔亦牽情。
闋終更想關山月，不惜新辭記舊聲。
又和次中答莘老見招
作者：蘇頌
朝代：宋

近甸無辭暫駐車，吳門雖好隔重湖。
且嘗竹苑迎霜兔，休憶松江上釣鱸。
老見交朋尤眷戀，醉吟風月好躊躇。
廣陵喜得賢賓客，簪履光華勝瑇珠。
又和蔡子直
作者：蘇頌
朝代：宋

官局誠俱冷，交盟信不寒。
風霜兩鬢白，冰蘗一心丹。
未剖方州竹，猶熏畫省蘭。
北宮陪論定，應似漢丁桓。